Baki 40 pelajar, kakitangan STIAS Senawang bebas Covid-19
Oleh KOSMO!

25 Oktober 2020, 6:23 pm
Oleh BADRUL HAFIZAN MAT ISA
SEREMBAN – Kesemua baki 40 pelajar dan kakitangan Sekolah Tinggi Islam As Sofa (STIAS) Senawang dekat sini yang sebelum ini masih dikuarantin di asrama sekolah swasta tersebut disahkan bebas daripada jangkitan Covid-19.
Pengerusi Pengelola STIAS Senawang, Abdullah Abdol Razak berkata, keputusan itu adalah hasil laporan oleh pihak Kementerian Kesihatan kepada pihak sekolah berhubung keputusan lanjut ujian saringan yang dilakukan pada 20 Oktober lalu.
“Daripada 40 individu tersebut, 17 daripadanya adalah pelajar manakala 23 lagi adalah kakitangan. Kesemua mereka juga tidak menunjukkan sebarang gejala.
“Bagaimanapun, kesemua mereka masih tidak dibenarkan pulang tetapi telah dipindahkan ke pusat kuarantin di Nilai kira-kira pukul 4.30 petang tadi sebagai langkah pencegahan bagi memastikan keadaan mereka benar-benar bebas jangkitan,” katanya dalam kenyataan hari ini.
Sementara itu, menurut Abdullah, pihak sekolah akan mengosongkan bangunan dan seluruh kawasan sekolah selewat-lewatnya pada petang ini sebagaimana arahan yang dikeluarkan pihak Kementerian Kesihatan untuk menghentikan operasi untuk sementara waktu.

“Ini bagi membolehkan proses sanitasi dan pembersihan dilakukan. Bagaimanapun, sekolah akan dibuka kembali setelah mendapat kelulusan daripada pihak berkuasa yang akan dimaklumkan kelak,” katanya.
Dalam pada itu, beliau turut mengesahkan, sehingga kini seramai 121 pelajar termasuk kakitangan di STIAS, Senawang telah disahkan positif Covid-19 hasil ujian saringan yang dilakukan oleh pihak Kementerian Kesihatan.
“Kesemua mereka kini ditempatkan di dua pusat kuarantin, iaitu 99 di Rembau, manakala 22 lagi Hospital Tuanku Ja’afar, Seremban,” katanya. – K! ONLINE


Dua ekor kambing terperangkap atas bumbung kedai
Oleh MOHD SYALMIZI HAMID

25 Oktober 2020, 5:45 pm
SEBERANG PERAI – Anggota Angkatan Pertahanan Awam (APM) menyelamatkan dua ekor kambing yang terperangkap di atas bumbung sebuah premis menjual kenderaan di Bukit Tengah, Bukit Mertajam di sini pagi tadi.
Jurucakap APM negeri berkata, pihaknya menerima panggilan daripada pemilik kambing itu yang berusia 50-an kira-kira pukul 10.30 pagi untuk mendapatkan bantuan bagi membawa turun haiwan terbabit.
“Empat pegawai dan anggota APM dari daerah Seberang Perai Tengah bergegas ke lokasi untuk operasi menyelamat haiwan itu.
“Pemilik haiwan berkenaan memaklumkan bahawa kambing miliknya terperangkap atas bumbung di sebuah kedai menjual kenderaan,” katanya.
Jelasnya, anggota APM kemudian membuat tindakan pengepungan dan membawa turun kedua-dua ekor kambing itu sebelum menyerahkan kepada pemiliknya.
Bagaimanapun tidak dapat dipastikan bagaimana haiwan tersebut memanjat sehingga ke atas bumbung. – K! ONLINE


Sebanyak 404 kompaun dikeluarkan sepanjang PKPB di Kota Kinabalu
Oleh IVAN AMIRUL

25 Oktober 2020, 5:53 pm
KOTA KINABALU – Sebanyak 404 kompaun dikeluarkan Ibu Pejabat Polis Daerah (IPD) Kota Kinabalu sejak  Perintah Kawalan Pergerakan Bersyarat (PKPB) dikuatkuasakan 13 Oktober lalu.
Jumlah berkenaan termasuklah seramai 23 individu yang diambil tindakan semalam.
Ketua Polis Daerah Kota Kinabalu, Asisten Komisioner Habibi Majinji berkata, antara kesalahan yang dikesan termasuklah tidak memakai pelitup muka selain berkumpul dengan tidak mengikuti prosedur operasi standard (SOP).
“Semua kesalahan ini dikesan dalam operasi pemantauan oleh pasukan khas yang ditubuhkan terdiri dari seorang pegawai dan lima anggota membabitkan sembilan kawasan pentadbiran IPD Kota Kinabalu.
“Langkah ini diambil bagi memastikan tiada penularan berterusan wabak Covod-19 sekaligus mewujudkan kluster baharu.
“Jumlah kes positif di Kota Kinabalu termasuklah melibatkan kluster Penjara Kepayan juga semakin membimbangkan.

” Seperti dilaporkan semalam, jumlah positif di Kota Kinabalu mencecah seramai 557 orang dan 434 daripada adalah daripada kluster Penjara Kepayan,” katanya ketika ditemui selepas melakukan tinjauan di perumahan kakitangan Penjara Kepayan sebentar tadi.
Turut hadir, Pengarah Jabatan Penjara Sabah, Nora Musa.
Dalam pada itu, Habibi berkata, pihak polis sudah mengadakan perbincangan dengan Datuk Bandar Kota Kinabalu serta agensi berkaitan untuk mengelakkan kewujudan kluster baharu.
Menurut beliau, pihaknya turut mendapatkan nasihat daripada Kementerian Kesihatan Malaysia (KKM) untuk penguatkuasaan PKPB di seluruh daerah ini dan PKPD di Penjara Kepayan.
Sementara itu, mengulas mengenai kluster Penjara Kepayan, Habibi berkata, polis bekerjasama dengan pihak Penjara Kepayan untuk memperketatkan keluar masuk di pusat berkenaan serta kuarters perumahan pegawai dan anggota penjara.
“Menurut rekod, seramai 1,153 banduan termasuk 12 kakitangam penjara disahkan positif Covid-19 sejak PKPD dikuatkuasakan di Penjara Kepayan pada 21 Oktober lalu.
“Susulan itu, dua lokasi iaitu penjara dan kuaters perumahan kakitangan dipantau secara ketat bagi memastikan penularan wabak ini dapat dikawal sepenuhnya.
“Bagaimanapun, hanya kakitangan bertugas saja yang dibenarkan bergerak keluar masuk ketika ini, ” katanya. – K! ONLINE


Agong bertitah tiada keperluan isytihar darurat
Oleh ZULKIFLI MANZOR

25 Oktober 2020, 6:46 pm
KUALA LUMPUR – Yang di-Pertuan Agong Al-Sultan Abdullah Ri’ayatuddin Al-Mustafa Billah Shah memutuskan tiada keperluan untuk baginda mengisytiharkan darurat di negara ini selepas bersidang dengan Raja-Raja Melayu di Istana Negara hari ini.
Datuk Pengelola Bijaya Diraja, Datuk Indera Ahmad Fadil Shamsuddin berkata, baginda dalam titahnya berpandangan kerajaan sekarang telah berjaya menangani wabak Covid-19 dengan baik dan berkesan.
“Al-Sultan Abdullah berpendapat tiada keperluan buat masa ini untuk Seri Paduka Baginda mengisytiharkan darurat di negara ini atau mana-mana bahagian negara Malaysia.
“Kendatipun begitu, Seri Paduka Baginda mengingatkan ahli-ahli politik untuk memberhentikan segera segala `politicking’ yang boleh menggangu kestabilan pemerintahan negara,” katanya dalam satu kenyataan media hari ini.
Terdahulu, Ahmad Fadil berkata, Yang di-Pertuan Agong berkenan memperhalusi permohonan dipersembahkan oleh Perdana Menteri, Tan Sri Muhyiddin Yassin di di Istana Abdul Aziz, Kuantan, Pahang pada Jumaat lalu.
Jelas beliau, permohonan tersebut adalah pelaksanaan Darurat Perkara 150(1) dan Pemasyhuran Ordinan Darurat (Kuasa-Kuasa Perlu 2020) menurut Perkara 150(2B) Perlembagaan Persekutuan untuk memerangi ancaman wabak COVID-19 di negara ini. – K! ONLINE


Pelajar tingkatan empat maut dirempuh kereta
Oleh AIMUNI TUAN LAH

25 Oktober 2020, 6:19 pm
GUA MUSANG – Seorang pelajar lelaki tingkatan empat maut selepas motosikal yang ditunggangnya dirempuh sebuah kereta di Kilometer 35, Jalan Gua Musang-Kuala Krai di sini hari ini.
Dalam kejadian pukul 2.30 petang, mangsa, Mohamad Iskandar Zulkarnain Muhamad, 16, yang menunggang motosikal jenis Honda EX5 maut di lokasi kejadian selepas mengalami kecederaan parah di kepala dan anggota badan.
Sementara itu, pemandu kereta jenis Audi S4, Muhamad Faris Riffin, 29, mengalami luka di bahagian tangan dan sakit badan.
Ketua Polis Daerah Gua Musang, Superintendan Mohd. Taufik Maidin berkata, siasatan awal mendapati, mangsa yang berasal dari Felda Chiku 2 di sini menunggang motosikal dari arah Kuala Krai ke Gua Musang.
Katanya, sewaktu tiba di lokasi kejadian, mangsa dipercayai membelok ke sebelah kanan jalan untuk masuk simpang Felda Chiku 2.
“Bagaimanapun, sebuah kereta jenis Audi S4 yang berada di laluan sama tidak sempat mengelak kerana jarak motosikal mangsa berada terlalu dekat dengan kereta berkenaan.

“Insiden itu menyebabkan kereta tersebut merempuh motosikal mangsa,” katanya ketika dihubungi Kosmo! hari ini.
Menurut Mohd. Taufik, mangsa disahkan meninggal dunia selepas mengalami kecederaan parah pada keseluruhan anggota badan.
Katanya, siasatan awal mendapati mangsa tidak memakai topi keledar dan tiada lesen menunggang motosikal sewaktu kejadian.
Katanya, mayat mangsa dibawa ke Hospital Gua Musang untuk proses bedah siasat sebelum diserahkan kepada keluarga untuk urusan pengkebumian.
Kes disiasat mengikut Seksyen 41 (1) Akta Pengangkutan Jalan 1987. – K! ONLINE


Tengku Hassanal naik helikopter ke Istana Negara
Oleh KOSMO!

25 Oktober 2020, 6:32 pm
PETALING JAYA – Ramai yang tertanya-tanya siapa yang ke Istana Negara menaiki helikopter hari ini.
Kosmo! Online difahamkan helikopter yang tiba pada pukul 3.04 petang itu dinaiki oleh Pemangku Raja Pahang, Tengku Mahkota Tengku Hassanal Ibrahim Al-Sultan Abdullah.
Helikopter itu kelihatan meninggalkan Istana Negara pada pukul 5.30 petang sejuruh selepas Mesyuarat Khas Raja-Raja Melayu.
Hari ini berlangsung di Istana Negara Mesyuarat Khas Majlis Raja-Raja berikutan Mesyuarat Khas Jemaah Menteri Khas Jumaat lalu.
Mesyuarat Khas Raja-Raja Melayu itu dihadiri oleh semua raja-raja Melayu kecuali Sultan Kelantan.- K! ONLINE

Gambar yang dimuat turun di laman sosial Tengku Hassanal hari ini.


Juruteknik cedera parah rempuh jentera bomba
Oleh NIK NUR IZZATUL HAZWANI NIK ADNAN

25 Oktober 2020, 6:07 pm
DUNGUN – Seorang juruteknik sebuah loji penapisan petrokimia cedera parah selepas kereta jenis Perodua Kelisa dipandunya merempuh sebuah jentera bomba di Kilometer 98.5 Jalan Kuala Terengganu – Kuantan berhampiran Paka dekat sink hari ini.
Dalam kejadian pada pukul 11.05 pagi itu, Komar Nasrul Mohamed, 39, yang berasal dari Taman Ros 2, Paka dekat sini cedera parah di bahagian kepala.
Ketua Polis Daerah Dungun, Superintendan Baharudin Abdullah berkata, sewaktu kejadian, jentera bomba terlibat dalam perjalanan untuk operasi menangkap ular di Kawasan Perindustrian Paka dekat sini.
“Sewaktu keluar dari persimpangan lampu isyarat Santong, bahagian kanan badan jentera bomba itu tiba-tiba dirempuh kereta Perodua Kelisa dipandu mangsa.
“Mangsa waktu itu sedang memandu keretanya dari arah Kerteh, Kemaman,” katanya kepada Kosmo! di sini hari ini.
Baharudin berkata, mangsa yang cedera parah telah dikejarkan ke Unit Kecemasan Hospital Sultanah Nur Zahirah, Kuala Terengganu untuk menerima rawatan.

Dalam pada itu, Ketua Zon 2 Jabatan Bomba Penyelamat Malaysia Terengganu, Azman Alias memberitahu, jentera bomba dari Balai Bomba dan Penyelamat Paka dekat sini tersebut telah mematuhi prosedur operasi standard (SOP) ditetapkan sewaktu kejadian.
“Siren kecemasan telah dibunyikan selain pemandu jentera tersebut memaklumkan dia telah memastikan keadaan trafik sebelum keluar dari persimpangan berkenaan,” katanya. – K! ONLINE


Raja-Raja Melayu selesai mesyuarat lepas hampir tiga jam
Oleh LUQMAN RIDHWAN MOHAMED NOR

25 Oktober 2020, 6:10 pm
KUALA LUMPUR – Mesyuarat khas Majlis Raja-Raja berakhir setelah hampir tiga jam ia berlangsung di Istana Negara di sini petang tadi.
Mesyuarat yang dipengerusikan Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah itu bermula kira-kira pukul 2.30 petang tadi.
Sultan Johor, Sultan Ibrahim Sultan Iskandar menjadi Raja Melayu pertama yang dilihat meninggalkan pekarangan Istana Negara sebelum diikuti Raja-Raja Melayu yang lain.
Tiada sebarang maklumat berkenaan mesyuarat itu didedahkan kepada umum setakat ini. – K! ONLINE


MAHB perjelas tuntutan caj tertunggak terhadap AirAsia X
Oleh NUR HUDA MUSA

25 Oktober 2020, 5:29 pm
KUALA LUMPUR – Malaysia Airports Holdings Bhd. (MAHB) menjelaskan tuntutannya terhadap AirAsia X yang bernilai RM78 juta tidak akan menjejaskan skim penyusunan semula hutang AirAsia X.
MAHB dalam satu kenyataan berkata, pihaknya meneruskan hak undang-undang untuk mendapatkan kembali hutang daripada AirAsia X kerana ia sangat penting untuk memulihara dan menyelenggara lapangan terbang.
“Caj tertunggak aeronautik itu terdiri daripada caj yang dikawal selia kerajaan termasuk caj perkhidmatan penumpang, caj perkhidmatan keselamatan penumpang, caj aerobridge, caj parkir pesawat dan pendaratan, caj kaunter daftar masuk dan caj bayaran lewat.
“Wang ini akan disalurkan kembali ke dalam perniagaan bagi mengekalkan operasi lapangan terbang serta memastikan tahap layanan/perkhidmatan terus disampaikan kepada penumpang,” katanya di sini hari ini.
MAHB berkata demikian sebagai maklum balas kepada laporan sebuah media tempatan bertarikh 24 Oktober, bertajuk “MAHB checkmates AirAsiaX.”
Jelasnya, caj tertunggak aeronautik itu terdiri daripada caj yang dikawal selia kerajaan termasuk caj perkhidmatan penumpang, caj perkhidmatan keselamatan penumpang, caj aerobridge, caj parkir pesawat dan pendaratan, caj kaunter daftar masuk dan caj bayaran lewat.

“Wang ini akan disalurkan kembali ke dalam perniagaan bagi mengekalkan operasi lapangan terbang serta memastikan tahap layanan/perkhidmatan terus disampaikan kepada penumpang.
“Tambahan pula, hutang yang terhutang kepada kami adalah kurang daripada 0.01 peratus daripada jumlah hutang yang terhutang dalam skim ini,” ujarnya.
Pengendali lapangan terbang itu turut maklum AirAsia X sudah memfailkan permohonan untuk cadangan skim penyusunan semula hutang dengan pemiutang tanpa cagarannya menurut Seksyen 366 Akta Syarikat 2016.
Terdahulu, media melaporkan MAHB mengambil tindakan undang-undang terhadap AirAsia X Bhd untuk menuntut RM78.16 juta caj tertunggak penerbangan yang gagal dikutip syarikat penerbangan itu di Lapangan Terbang Antarabangsa Kuala Lumpur (KLIA). – K! ONLINE


Kekerapan LRT, MRT dan Monorel dikurangkan bermula esok
Oleh MOHD RASDAN AHMAD

25 Oktober 2020, 4:32 pm
KUALA LUMPUR – Rapid Rail Sdn. Bhd. (Rapid Rail) akan mengurangkan kekerapan tren LRT, MRT dan Monorel mulai esok sehingga berakhir arahan Perintah Kawalan Pergerakan Bersyarat (PKPB) di Selangor, Kuala Lumpur dan Putrajaya.
Ketua Pegawai Operasi Kumpulan Prasarana Malaysia Bhd. (Prasarana), Datin Norlia Noah berkata, pihaknya telah mendapat kebenaran daripada Kementerian Pengangkutan untuk mengimbangi kekerapan tren berdasarkan permintaan ekoran penurunan besar aliran penumpang akibat PKPB.
“Perkhidmatan LRT, MRT dan Monorel ini, bagaimanapun, akan beroperasi mengikut masa yang sama daripada pukul 6 pagi hingga tengah malam. Hanya kekerapan berubah mengikut masa dan permintaan.
“Kekerapan yang ditetapkan ini, bagaimanapun, adalah sekadar panduan. Operasi tren-tren di semua laluan adalah dipantau rapi oleh Pusat Kawalan Operasi, yang diberi kuasa untuk menambah tren sekiranya diperlukan kerana peningkatan dalam permintaan pada masa-masa tertentu,” katanya menerusi satu kenyataan di sini hari ini.
Tambah Norlia, kekerapan perkhidmatan bas-bas Rapid KL dan bas perantara Jom Naik MRT turut dikurangkan mulai esok kerana permintaan yang menurun dengan banyak dalam tempoh PKPB.
Menurutnya, berdasarkan data, trend menunjukkan jumlah penumpang menurun termasuk pada waktu puncak.

“Penumpang pada waktu luar puncak, bagaimanapun, masih sama tetapi adalah amat rendah. Justeru itu, perkhidmatan
Rapid Bus adalah berdasarkan pelan perjalanan hujung minggu, yang merupakan penurunan sebanyak 20 peratus daripada perjalanan pada hari bekerja,” jelasnya.
Bagaimanapun, tambah Norlia, Rapid Bus akan terus dipantau rapi melalui operasi Pusat Kawalan Bas.
Untuk kemudahan pengguna, Prasarana menggalakkan penumpang menggunakan aplikasi google maps/moovit dan lihat sendiri kedudukan bas di myrapidbus.prasarana.com.my/kiosk untuk merancang perjalanan yang lebih baik.- K!ONLINE.


Mesyuarat Khas Raja-Raja dijangka selesai 5 petang
Oleh KOSMO!

25 Oktober 2020, 4:10 pm
PETALING JAYA -Mesyuarat Khas Majlis Raja-Raja di Istana Negara dijangka selesai bermesyuarat kira-kira pukul 5 petang ini.
Sebentar tadi Mesyuarat Khas itu difahamkan mula bersidang pada pukul 2.30 petang.
Sejak pukul 1.30 petang tadi Raja-Raja Melayu memasuki Istana Negara untuk bermesyuarat susulan cadangan-cadangan yang dikemukakan oleh Perdana Menteri, Tan Sri Muhyiddin Yassin kepada Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah  di Istana Abdul Aziz, Kuantan Jumaat lalu.


TMJ ingatkan kepentingan sistem beraja
Oleh ZULKIFLI MANZOR

25 Oktober 2020, 3:51 pm
KUALA LUMPUR – Situasi sekarang adalah petunjuk jelas yang menunjukkan apa akan berlaku apabila kuasa mentadbir diberikan sepenuhnya kepada ahli politik.
Tunku Mahkota Johor (TMJ), Tunku Ismail Sultan Ibrahim bertitah, dalam situasi hari ini apa yang paling penting adalah kebajikan rakyat harus diutamakan dan pemulihan ekonomi dapat terus bergerak dengan lancar.
“Semoga Allah memberkati kebijaksanaan Raja-Raja Melayu untuk menjaga kestabilan negara dan melindungi negara daripada ancaman orang yang tamak dan menggilakan kuasa demi kepentingan peribadi.
“Inilah pentingnya sistem beraja dimana Raja-Raja Melayu berfungsi memberi kelebihan “semak dan imbang” dalam pentadbiran negara, ” titah baginda dalam satu hantaran di akaun Facebook hari ini.
Majlis Raja-Raja dilaporkan bersidang hari ini bagi membincangkan cadangan-cadangan yang dicapai Mesyuarat Khas Jemaah Menteri pada Jumaat lalu.
Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah dimaklumkan akan cadangan-cadangan tersebut oleh Perdana Menteri, Tan Sri Muhyiddin Yassin di Istana Abdul Aziz, Kuantan petang Jumaat berkenaan. – K!ONLINE


Tukang cat kenderaan ditemui mati dalam kereta
Oleh ASLIZA MUSA

25 Oktober 2020, 5:38 pm
TAPAH – Seorang tukang cat kenderaan ditemui mati dalam kereta yang diparkir di kawasan Hentian Rehat dan Rawat (R&R) Tapah arah selatan di sini hari ini.
Keadaan mangsa, Ng Kar Weng, 26, yang tidak sedarkan diri dalam kereta jenis Honda Jazz itu disedari orang awam pada pukul 10.56 pagi.
Ketua Polis Daerah Tapah, Superintenden Wan Azharuddin Wan Ismail berkata, mangsa dijumpai telah meninggal dunia dalam kereta yang diparkir berhampiran tandas awam.
Katanya, pemeriksaan di dalam kenderaan berkenaan menjumpai pasu tanah berisi arang yang telah terbakar di ruang kaki penumpang bahagian belakang kereta tersebut.
“Tiada saksi di tempat kejadian mahupun rakaman kamera litar tertutup. Pemeriksaan terhadap tubuh mangsa juga mendapati tiada kesan kecederaan atau unsur-unsur jenayah,” katanya di sini hari ini.
Menurut beliau, siasata ke atas bapa mangsa memaklumkan bahawa lelaki itu merupakan anak bongsu daripada tiga beradik dan masih bujang.

Katanya, lelaki itu juga memberitahu anaknya yang tinggal seorang diri di Menglembu, Ipoh itu juga tidak pernah menceritakan apa-apa masalah kepada ahli keluarga lain.
“Mayat lelaki itu dihantar ke Hospital Tapah untuk bedah siasat bagi mengetahui punca kematian. Setakat ini, kes diklasifikasikan sebagai mati mengejut,” katanya.
Sementara itu, Jurucakap Jabatan Bomba dan Penyelamat negeri berkata, sepasukan anggota dihantar ke lokasi kejadian selepas menerima panggilan kecemasan pada pukil 11.30 pagi.
“Setibanya di lokasi kejadian, anggota segera diarahkan oleh komander operasi untuk membuka pintu kereta itu dengan menggunakan peralatan khas.
“Mayat mangsa dikeluarkan dari kereta oleh pihak polis yang memakai sut peralatan perlindungan diri (PPE) dengn dibantu petugas Kementerian Kesihatan. Operasi tamat pada pukul 12.12 tengah hari,” katanya. – K! ONLINE


AS catat kes tertinggi Covid-19, 2 hari berturut-turut
Oleh KOSMO!

25 Oktober 2020, 4:19 pm
WASHINGTON – Amerika Syarikat (AS) menyaksikan satu rekod kes harian baharu jangkitan Covid-19 buat dua hari berturut-turut sejak semalam, menurut data daripada Universiti Johns Hopkins.
Negara itu melaporkan sebanyak 88,973 kes jangkitan baharu antara pukul 8.30 malam pada Jumaat lalu (waktu tempatan) dan 8.30 malam semalam, berbanding catatan 79,963 kes sehari sebelum ini.
Sebanyak 8,568,625 kes direkod di AS dengan 224,751 kematian, iaitu catatan paling tinggi di dunia setakat ini.
Krisis paling buruk berlaku di kawasan utara dan barat tengah AS dan kira-kira 35 daripada 50 negeri menunjukkan trend peningkatan jumlah kes.
Jumlah kematian dalam tempoh 24 jam kekal meningkat tetapi dalam keadaan stabil sejak permulaan musim gugur iaitu antara 700 hingga 800 kes. Semalam, AS mencatat 906 kes kematian, menurut data Johns Hopkins. – AFP


Pengerusi Samsung, Lee Kun-hee meninggal dunia
Oleh KOSMO!

25 Oktober 2020, 3:55 pm
SEOUL – Pengerusi Samsung Electronics, Lee Kun-hee yang mengubah firma Korea Selatan itu menjadi sebuah gergasi teknologi global dilaporkan meninggal dunia pada uia 78 tahun semalam, menurut syarikat itu.
Di bawah kepimpinan Kun-hee, Samsung bangkit menjadi pengeluar telefon pintar dan cip memori terbesar dunia dan pusingan ganti keseluruhan firma itu menyamai satu perlima Keluaran Negara Kasar Korea Selatan.
Kebangkitan Samsung membantu menjadikan Kun-hee sebagai orang terkaya Korea Selatan dan ahli industri paling berkuasa.
“Dengan hati yang amat berat, kami mengumumkan bahawa Kun-hee sudah meninggal dunia, Pengerusi Samsung Electronics.
“Pengerusi Lee meninggal dunia pada 25 Oktober dengan keluarganya termasuk Naib Pengerusi Jay Y. Lee berada di sisinya.
“Pengerusi Lee adalah seorang berpandangan jauh yang mengubah Samsung menjadi syarikat peneraju penciptaan dan industri dunia dari satu perniagaan tempatan,” menurut syarikat dalam satu kenyataan.

Samsung ialah sebuah syarikat konglomerat terbesar milik keluarga yang mendominasi perniagaan di Korea Selatan.
Firma itu membantu transformasi Korea Selatan dari sebuah negara yang musnah dalam perang menjadi ekonomi ke-12 terbesar dunia walaupun terpalit dengan mainan politik dan persaingan kotor.
Syarikat itu pernah disabitkan dengan dua kesalahan jenayah termasuk satu kes memberi rasuah kepada seorang presiden.
Semasa Kun-hee mewarisi pentadbiran kumpulan Samsung pada 1987, diasaskan oleh bapanya sebagai satu pengeksport ikan dan buah-buahan, syarikat itu sudah merupakan konglomerat terbesar di negara itu dengan operasi perniagaan meliputi elektronik hingga ke sektor pembinaan.
Bagaimanapun, syarikat itu dilihat sebagai pengeluar produk murah dan berkualiti rendah.
“Mari kita ubah semua perkara kecuali isteri dan anak-anak (kami),” kata Lee pada tahun 1993.
Syarikat mengumpul semula dan membakar semua 150,000 unit telefon mudah alih dalam simpanan untuk memberi laluan kepada penghasilan set telefon Anycall.
Di bawah pentadbiran Kun-hee,  Samsung  menjadi sebuah syarikat berstatus global dan semasa mendiang terkena serangan jantung pada 2014, firma itu sudah menjadi pengeluar telefon pintar dan cip memori terbesar dunia selain pengeluar utama semikonduktor dan skrin LCD.
Kun-hee jarang memberi kenyataan kepada media tetapi sering mengawasi keadaan semasa syarikat. Beliau lazimnya membuat ucapan berkait amanat korporat semasa sambutan Tahun Baharu.
Anak mendiang yang juga Naib Pengerusi Samsung Electronics, Lee Jae-yong sudah mengetuai syarikat sejak kes serangan jantung tahun 2014.
Mendiang jarang keluar daripada kediaman persendirian di tengah-tengah bandar Seoul untuk melawat syarikatnya yang menyebabkan dirinya digelar ‘raja hermit’.
Kun-hee ialah anak ketiga kepada pengasas kumpulan Samsung, Lee Byung-chull. Mendiang bersekolah di Jepun sejak berumur 11 tahun dan melanjutkan pengajian ke Universiti Waseda di negara sama sebelum memperoleh Sarjana Pentadbiran Perniagaan (MBA) dari Universiti George Washington di Amerika Syarikat.
Mendiang suka anjing, menonton wayang, menunggang kuda dan memiliki kenderaan sport mewah eksotik.
Kun-hee menjawat jawatan naib pengerusi kumpulan pembinaan dan dagangan semasa berumur 36 tahun dan menjadi pengerusi kumpulan sembilan tahun kemudian, selepas kematian bapanya.
Kun-hee berkahwin dengan Hong Ra-hee, anak kepada seorang menteri keadilan dan pasangan itu mempunyai seorang anak lelaki dan tiga anak perempuan.
Pada 1996, Kun-hee disabitkan atas kesalahan memberi rasuah kepada bekas presiden Roh Tae-woo untuk mendapatkan kelebihan bagi Samsung dalam keputusan membuat polisi perniagaan.
Taikun itu juga didapati bersalah dalam skandal penggelapan dan pengelakan cukai pada 2008 yang menyaksikan Kun-hee berundur seketika daripada kepimpinan syarikat.
Bagaimanapun, beliau tidak menjalani hukuman di penjara kerana ia bersifat tertangguh selain dua kali menerima pengampunan presiden.
Beberapa tahun selepas itu, Kun-hee berjaya menepis satu saman tuntutan daripada adik beradik lain yang menuntut hak untuk layak menerima saham Samsung yang dianggarkan bernilai berbilion-bilion dolar.
Mendiang berada di bawah penjagaan kesihatan selepas kes serangan jantung tetapi tiada maklumat diperoleh mengenai keadaan kesihatannya. – AFP


YDPA akan buat pertimbangan sewajarnya
Oleh MOHD RASDAN AHMAD

25 Oktober 2020, 5:31 pm
KUALA LUMPUR – Persatuan Peguam Syarie Malaysia (PGSM) percaya Yang di-Pertuan Agong, Al-Sultan Abdullah Ri’ayatuddin Al-Mustaffa Billah Shah, akan menggunakan kebijaksanaan dan membuat pertimbangan sewajarnya sebelum memutuskan keperluan pengisytiharan darurat berikutan penularan wabak Covid-19 yang semakin membimbangkan di negara ketika ini.
Presiden PGSM, Musa Awang berkata, PGSM percaya bahawa kuasa untuk mengisytiharkan Proklamasi Darurat adalah kuasa khas yang diberikan oleh Perlembagaan Persekutuan kepada Yang di-Pertuan Agong berdasarkan Perkara 150, Perlembagaan Persekutuan.
“Berdasarkan Perkara 150 Perlembagaan Persekutuan, jika Yang di-Pertuan Agong berpuas hati bahawa suatu darurat besar sedang berlaku yang menyebabkan keselamatan, atau kehidupan ekonomi, atau ketenteraman awam di dalam Persekutuan atau mana-mana bahagiannya terancam maka baginda boleh mengeluarkan suatu Proklamasi Darurat dengan membuat dalamnya suatu perisytiharan yang bermaksud sedemikian.
“Proklamasi Darurat di bawah Fasal (1) boleh dikeluarkan sebelum sebenarnya berlaku kejadian yang mengancam keselamatan, atau kehidupan ekonomi, atau ketenteraman awam di dalam Persekutuan atau mana-mana bahagiannya jika Yang di-Pertuan Agong berpuas hati bahawa kejadian sedemikian hampir benar berlaku,” katanya dalam satu kenyataan hari ini.
Jelas Musa, PGSM menyerahkan sepenuhnya kepada budi bicara dan kebijaksanaan Al-Sultan Abdullah dalam memutuskan sama ada wajar atau tidak suatu proklamasi darurat dikeluarkan dengan mengambil kira faktor keselamatan, kesihatan, ekonomi dan ketenteraman awam khususnya apabila membabitkan peningkatan mendadak kes Covid-19 di negara ini.
“PGSM ingin menegaskan bahawa semasa dalam tempoh proklamasi darurat berkuat kuasa, apa-apa undang-undang yang dibuat oleh Parlimen tidak memperluas kuasa Parlimen mengenai apa-apa perkara undang-undang atau adat anak negeri di Negeri Sabah atau Sarawak atau yang berhubungan dengan agama, kewarganegaraan, atau bahasa adalah tertakluk kepada Perkara 6A Perlembagaan Persekutuan.

“PGSM juga percaya bahawa Seri Paduka akan meletakkan keutamaan dan kesejahteraan rakyat di puncak utama dalam mempertimbangkan apa jua keputusan yang akan dibuat,” jelasnya. – K! ONLINE


Yoe Parey teruja miliki lesen motosikal
Oleh TOREK SULONG

25 Oktober 2020, 5:42 pm
PASIR PUTEH – Impian pelakon popular siri Drama Spontan di YouTube, Yoe Parey untuk menungang motosikal akhirnya tercapai apabila dia lulus ujian lesen memandu bagi motosikal kelas B2 semalam.
Menurut Yoe atau nama sebenarnya, Mohammad Ashrul Hakim Lukman, 22, berkata, semua kos belajar, proses pengurusan dan bayaran lesen ditanggung sepenuhnya oleh Akademi Memandu Kist di Bachok.
“Yoe lulus lesen L sebelum mengikuti kelas Kurikulum Pendidikan Pemandu (KPP) bersama-sama Orang Kelainan Upaya (OKU) selama enam bulan. Selepas itu saya belajar menunggang motosikal dan mengikuti ujian yang ditetapkan.
“Meskipun sibuk dengan lakonan dan sering berulang alik ke Kuala Lumpur selain memenuhi undangan persembahan, Yoe berjaya menghabiskan juga KPP untuk memiliki sekeping lesen menunggang motosikal yang sah,” katanya ketika ditemui Kosmo! di kedai keluarganya di Kampung Padang Pak Amat di sini hari ini.
Menurut Yoe yang baru muncul dengan filem Mael Totey The Movie, dia teruja dengan kejayaannya yang lulus ujian meskipun mengakui agak gementar sewaktu berhadapan dengan penguji Jabatan Pengangkutan Jalan (JPJ).
Menurutnya, pemilikan lesen B2 memberi kekuatan semangat mengendalikan motosikal secara berhemat dan mengikut peraturan.

“Terima kasih kepada penaja yang memberi tawaran kepada Yoe untuk mendapatkan lesen ini. Bukan setakat tawaran percuma, akademi ini menjemput dan menghantar Yoe pulang bermula dengan belajar hingga memiliki lesen.
“Yoe ingin menasihati remaja lain agar mematuhi peraturan jalan raya dengan menduduki kelas di sekolah memandu dan mendaftar sebagai calon ujian untuk mendapatkan lesen yang sah,” katanya.
Sementara itu, Pengarah Akademi Memandu Amkist, Noor Haslina Abdullah berkata, proses pengujian dan pemilikan lesen sepatutnya boleh dihabiskan dalam tempoh tiga bulan sahaja, namun prosedur kali ini terpaksa dipanjangkan kerana patuh prosedur operasi standard ( SOP) yang ditetapkan kerajaan sewaktu Perintah Kawalan Pergerakan (PKP) baru-baru ini.
Menurutnya, akademi itu turut membantu menyelesaikan dokumen pesuruhjaya sumpah, ujian kesihatan dan temuduga Yoe dengan pegawai JPJ.
“Yoe tidak keseorangan kerana ramai lagi rakan istimewa sepertinya mengikuti kelas khas. Bukan setakat calon yang bermasalah pembelajaran malah kita menggunakan tenaga guru khas bahasa isyarat untuk mengajar calon bisu dan pekak,” katanya.
Bapa Yoe, Lukman Hamzah, 54, berkata, dia turut berkongsi kegembiraan apabila anak kedua daripada tujuh beradik itu memiliki lesen B2, namun hanya membenarkan Yoe menunggang motosikal di sekitar rumah dan kedai mereka sahaja. – K! ONLINE


Jumpa bayi berserta nota di pagar surau
Oleh KOSMO!

25 Oktober 2020, 5:34 pm
KUALA SELANGOR – Perasaan ingin tahu seorang guru terhadap sebuah kotak yang diletakkan di pintu pagar utama Surau Nurul Huda, Kampung Sungai Kajang Baru di sini membawa penemuan bayi cukup sifat.
Bayi yang dikenali Muhammad Arif dipercayai baharu seminggu dilahirkan ditemui kira-kira pukul 7.15 pagi berserta sekeping nota yang dipercayai ditinggal oleh ibu bapa mereka.
Berdasarkan nota itu memaklumkan kekhilafan mereka dengan memohon maaf tidak mampu menjaga bayi tersebut atas sebab ekonomi.
Nota yang ditemui bersama bayi tersebut.
Mohd. Maidin Abdul Rahim, 38, yang merupakan Ketua Guru Sekolah Agama Rakyat (SAR) Kafa Integrasi Nurul Huda, Kampung Sungai Kajang Baru memberitahu, semasa kejadian di dalam perjalanan ke menuju ke sekolah tersebut sebelum melihat terdapat ada kotak ditinggalkan di pintu pagar utama berkenaan.
Katanya, pada mulanya dia menyangka kotak tersebut mengandungi anak kucing yang dibuang orang ramai.
“Apabila diselak kain biru yang menutupi kotak tersebut, saya terkejut apabila mendapati terdapat bayi lelaki.

“Turut ditemui lampin pakai buang, bedak serta tidu basah dan nota tulisan tangan menyatakan kemaafan dan minta mana-mana individu untuk menjaga bayi tersebut berikutan ketidakmampuan pembuangnya berikutan masalah ekonomi,” katanya di sini hari ini.
Kata Mohd. Maidin, ini merupakan kejadian pertama berlaku di kampung tersebut dan tidak menolak kemungkinan bayi itu ditinggalkan selepas solat subuh.
Ujarnya, beberapa jemaah yang ditemui turut menyatakan tidak menyedari kehadiran kotak tersebut sebelum melaporkan ke balai polis berhampiran.
Sementara itu, Ketua Polis Daerah Kuala Selangor, Superintendan Ramli Kasa ketika dihubungi Kosmo! mengesahkan kejadian tersebut dan bayi tersebut telah dihantar ke Hospital Tanjong Karang.
“Hasil pemeriksaan tiada sebarang kecederaan pada bayi berkenaan.
“Siasatan lanjut sedang dijalankan dan kes disiasat mengikut Seksyen 317 Kanun Keseksaan. -K! ONLINE


60 penunggang tolak motosikal ke IPD Taiping
Oleh MUHAMAD TARMIZE MOHD NOR

25 Oktober 2020, 2:44 pm
TAIPING – Seramai 60 penunggang bermandi peluh selepas terpaksa menolak motosikal mereka sejauh lebih tiga kilometer ke Ibu Pejabat Polis Daerah (IPD) Taiping semalam.
Timbalan Ketua Polis Daerah Taiping, Superintendan Razlam Ab. Hamid berkata, kesemua mereka yang berusia antara 14 hingga 20 tahun itu ditahan dalam Ops Samseng Jalanan.
“Kesemua mereka diarahkan berbuat demikian selepas ditahan dalam operasi yang dijalankan selama lima jam bermula pukul 5 petang.
“Sebanyak 60 surat saman dikeluarkan terhadap penunggang tersebut selepas pemeriksaan dilakukan ke atas 84 motosikal,” katanya.
Tambah Razlam, sejumlah 107 kesalahan direkodkan dalam operasi tersebut termasuk tiada lesen memandu, lesen tamat tempoh serta nombor pendaftaran, topi keledar, ekzos dan aksesori yang telah diubahsuai selain tidak mengikut undang-undang.
Katanya, empat pemandu turut disaman dalam operasi yang berakhir pada pukul 10 malam itu.-K!ONLINE


Ibu bapa bawa pulang semua barang anak dari asrama
Oleh KOSMO!

25 Oktober 2020, 2:33 pm
Oleh MUHAMMAD IZZAT TERMIZIE
SEREMBAN – Ibu bapa dan penjaga yang mengambil anak-anak mereka pulang dari asrama sekolah di Seremban membuat keputusan untuk membawa bersama semua barangan peribadi anak masing-masing.
Kebanyakan daripada mereka menjangkakan, tempoh penutupan sekolah akan lebih lama lagi berbanding arahan yang dikeluarkan oleh Kementerian Pendidikan semalam iaitu bermula hari ini sehingga 9 November depan.
Tinjauan di Sekolah Menengah Agama Persekutuan (SMAP) Labu, dekat sini, mendapati ibu bapa dan penjaga mula tiba di sekolah tersebut kira-kira pukul 10.30 pagi.
Seorang bapa pelajar, Abdul Rahman Embong, 52, dari Semenyih, Selangor berkata, dia amat lega selepas kerajaan memutuskan untuk menutup semua sekolah di Seremban selepas berlakunya peningkatan kes positif Covid-19 di daerah ini.
“Saya lega dengan tindakan dan keputusan awal ini dan sebagai ibu bapa sudah tentu kita bimbang dengan situasi semasa.

“Anak saya sekarang berada di tingkatan 4 dan saya meminta dia mengambil semua barang keperluan pelajaran seperti buku bacaan dan barang peribadi yang lain bagi persiapan awal. Sebab kita tidak tahu berapa lama lagi sekolah diarah tutup, mungkin ada penambahan lagi tempohnya,” katanya di sini hari ini.
Semalam, pihak Kementerian Pendidikan memaklumkan sebanyak 177 sekolah dalam zon merah di daerah Seremban ditutup bermula hari ini sehingga 9 November depan berikutan peningkatan kes Covid-19.
Menurut kenyatan yang dikeluarkan, ibu bapa atau penjaga perlu mengambil murid yang tinggal di asrama terbabit untuk pulang, bagaimanapun, murid yang menunggu untuk diambil ibu bapa atau murid yang ingin terus kekal berada di asrama sekolah dan kolej vokasional sepanjang tempoh penutupan sekolah akan berada di bawah penjagaan warden asrama.
Sementara itu, Abdul Rahman memaklumkan, dia perlu mendapatkan surat pengesahan merentas negeri dari Balai polis Beranang untuk mengambil anaknya di sekolah, hari ini.
“Saya keluar kira-kira pukul 9 pagi untuk ke Balai Polis Beranang memandangkan SMAP Labu berada di zon merah. Jadi polis minta saya melampirkan surah arahan sekolah tutup dari Kementerian Pendidikan beserta dengan surat pengesahan merentas negeri,” katanya.
Seorang lagi bapa pelajar, Fazmy Jaafar, 44, dari Bandar Seri Putra berkata, keputusan membenarkan ibu bapa membawa pulang anak mereka yaang berada di asrama ke rumah adalah langkah yang terbaik.
“Selepas sahaja Kementerian Pendidikan mengeluarkan kenyataan bahawa semua sekolah di Seremban ditutup, pagi ini saya terus bergegas ke untuk ambil anak saya pulang.
“Saya sebagai bapa sememangnya risau akan situasi yang berlaku sekarang. Tidak dapat jangka berapa lama lagi sekolah ni diarah tutup, jadi sebagai langkah awal dan berjaga-jaga saya bawa anak saya pulang, risau risiko kalau jadi apa-apa,” katanya.-K!ONLINE


Elak beli BB Glow Soul Cream – NPRA
Oleh MOHD. HUSNI MOHD. NOOR

25 Oktober 2020, 2:26 pm
PUTRAJAYA – Bahagian Regulatori Farmasi Negara (NPRA), Kementerian Kesihatan (KKM) menggesa orang awam supaya tidak membeli dan menggunakan produk kosmetik BB Glow Soul Cream kerana dikesan mengandungi racun berjadual yang tidak dibenarkan.
Pengarah Kanan Perkhidmatan Farmasi, Dr. Faridah Aryani Md. Yusof berkata, produk kosmetik berkenaan dikesan mengandungi racun berjadual jenis hidrokuinon dan tretinoin.
Beliau berkata, notifikasi produk kosmetik berkenaan sudah dibatalkan dan ia tidak lagi dibenarkan untuk dijual di negara ini.
“Produk yang mengandungi hidrokuinon dan tretinoin adalah ubat yang perlu berdaftar dengan Pihak Berkuasa Kawalan Dadah dan hanya boleh digunakan dengan nasihat profesional kesihatan.
“Penggunaan produk tanpa pengawasan profesional kesihatan boleh mengundang pelbagai kesan sampingan,” katanya dalam kenyataan.
Katanya, hidrokuinon boleh menyebabkan kemerahan pada kulit, kulit menjadi sensitif dan boleh menghalang proses pigmentasi yang kemudian mengurangkan perlindungan kulit daripada pancaran sinar UV berbahaya serta boleh meningkatkan risiko kanser kulit.

Manakala, tretinoin pula boleh menyebabkan kemerahan pada kulit, tidak selesa, pedih, mengelupas dan hipersensitif kepada cahaya matahari.
Faridah berkata, pengedar dan penjual kosmetik berkenaan perlu menghentikan penjualan dan pengedaran serta merta jika tidak mahu dikenakan tindakan undang-undang.
Menurutnya, penjualan dan pengedaran produk adalah melanggar Peraturan-Peraturan Kawalan Dadah dan Kosmetik 1984.
“Jika didapati bersalah, hukuman denda tidak melebihi RM25,000 atau penjara tidak melebihi tiga tahun atau kedua-duanya bagi kesalahan pertama.
“Bagi kesalahan berikutanya, denda tidak melebihi RM50,000 atau penjara tidak melebihi lima tahun atau kedua-duanya,” katanya.
Katanya, bagi syarikat pula, denda sehingga RM50,000 untuk kesalahan pertama dan denda sehingga RM100,000 untuk kesalahan berikutnya.
Orang awam digalakkan menyemak status notifkasi sesuatu produk kosmetik dengan melayari laman sesawang rasmi NPRA www.npra.gov.my atau melalui aplikasi ‘NPRA Product Status’ yang boleh dimuat turun di Google Play Store.-K!ONLINE


Pemilik syarikat, broker tipu tender RM2.5 juta didakwa
Oleh MOHD SHARKAWI LONDING

25 Oktober 2020, 2:47 pm
JOHOR BAHRU – Seorang pemilik syarikat dan broker tanah mengaku tidak bersalah di Mahkamah Majistret di sini hari ini atas pertuduhan menipu bagi mendapatkan projek kerja-kerja pembersihan hutan sehingga menyebabkan kerugian RM2.5 juta, tahun lalu.
Tertuduh, Mad Nazri Kasbi, 46, dan Mohd. Yazzid Ahmad, 39, membuat pengakuan itu selepas pertuduhan dibacakan di hadapan Majistret Mohd. Farid Nazzrin Ahmad.
Mengikut kertas pendakwaan, kedua-dua mereka dengan niat bersama-sama memperdaya seorang pemilik syarikat bagi mendapatkan projek kerja-kerja pembersihan di kawasan Sekakap, Jemaluang, Mersing.
Projek tersebut kononnya telah mendapat kelulusan Tunku Mahkota Johor sehingga mendorong mangsa menyerahkan cek bernilai RM2,500,000.
Perbuatan itu didakwa dilakukan mereka di sebuah firma guaman di Pusat Perdagangan Danga Utama, Skudai di sini pada pukul 2 petang, 11 April 2019.
Pendakwaan dikemukan mengikut Seksyen 420 Kanun Keseksaan dan boleh dihukum dibawah seksyen yang sama dan dibacakan bersama Seksyen 34 kanun sama.

Jika sabit kesalahan, tertuduh boleh dihukum penjara sehingga 10 tahun dan boleh dikenakan sebat serta denda.
Kes pendakwaan dikendalikan Timbalan Pendakwa Raya, Chan Choong Yew manakala Mad Nazri diwakili peguam bela, N. Rhubinii.
Mohd. Yazzid pula diwakili peguam, Shaik Saleem S. M. Daud.-K! ONLINE.


Tiada keperluan isytihar darurat
Oleh ZULKIFLI MANZOR

25 Oktober 2020, 2:51 pm
KUALA LUMPUR – Persatuan Perubatan Malaysia (MMA) berpandangan tiada keperluan untuk mengisytiharkan darurat disebabkan ancaman pandemik Covid-19 ketika ini.
Presidennya, Prof. Datuk Dr. Subramaniam Muniandy berkata, bagaimanapun Sabah sangat memerlukan pertolongan untuk melawan wabak tersebut pada waktu ini.
“Kawasan dibawah Perintah Kawalan Pergerakan Bersyarat (PKPB) termasuk Selangor, Kuala Lumpur dan Putrajaya pula masih terkawal, namun pendekatan sedia ada perlu ditambah baik.
“Bantuan kewangan yang besar dan segera daripada Kerajaan Persekutuan diperlukan untuk mengawal keadaan Covid-19 di
Sabah atau sistem penjagaan kesihatan di negeri itu boleh runtuh,” katanya dalam satu kenyataan media hari ini.-K!ONLINE


PVATM buat laporan polis susulan penahanan tiga ahlinya
Oleh KOSMO!

25 Oktober 2020, 3:35 pm
Oleh ABDUL RASHID ABDUL RAHMAN
BENTONG – Isu tiga ahli Persatuan Veteran Angkatan Tentera Malaysia (PVATM) termasuk Pengerusi Tetap PVATM Pahang ditahan ketika membuat kutipan Tabung Hari Pahlawan di Bentong sampai kemuncaknya apabila PVATM Pahang membuat laporan polis hari ini.
Laporan polis dibuat di Ibu Pejabat polis (IPD) Bentong oleh Timbalan Yang Dipertua PVATM Pahang, Leftenan Kolonel Mohammad Junaidi Salleh yang diiringi kira-kira 65 orang Ketua Cawangan PVATM.
Mohammad Junaidi berkata, laporan polis dibuat selepas hampir 200,000 ahli PVATM seluruh Malaysia tidak berpuas hati dan rasa terhina dengan tindakan seorang pegawai polis yang menahan dan melarang tiga ahli PVATM membuat kutipan Tabung Hari Pahlawan meskipun mempunyai surat kebenaran polis.
“Yang kita tidak puas hati itu adalah cara dia bertindak, ada cara lebih baik lagi, kita rasa terhina maruah kita tercemar kerana dengan uniform kita pakai macam ini orang awam tengok, tangkap masuk kereta kita rasa sangat tidak bermaruah.
“Sepatutnya sebagai pegawai polis yang berpangkat dan berpengalaman dia tidak melakukan tindakan begitu terhadap dengan ahli-ahli veteran, sepatutnya dia kenal siapa dan apa veteran iaitu orang yang telah berjuang berpuluh-puluh tahun dahulu menentukan keselamatan negara kita hari ini sehingga semua dapat hidup dengan aman tenteram kerana perjuagan mereka, tetapi akhirnya dilayan sangat tidak wajar,”katanya di hadapan IPD Bentong di sini, hari ini.

Pada Rabu lalu tiga ahli PVATM yang sedang membuat kutipan derma Tabung Hari Pahlawan di sebuah kedai di Ketari, ditahan dan dibawa menaiki kenderaan polis ke IPD Bentong kerana didakwa melakukan kutipan yang tidak sah meskipun menunjukan surat kebenaran polis
Bagaimanapun tiga ahli PVATM berkenaan iaitu Pengerusi Tetap PVATM Pahang, Md. Yusof Johari,63; Setiausaha PVATM Bentong, Wan Ahmad Wan Yusof dan Hassan Adam,62, dibebaskan dengan jaminan polis selepas diambil keterangan.
Menurut Mohammad Junaidi, beliau berharap perkara itu tidak berulang lagi dan kerjasama yang terjalin antara pihak PVATM dan polis selama ini akan terus terjalin.
Katanya, pihak polis telah menyatakan kekesalan dengan kejadian itu yang disebabkan salah faham ekoran penyampaian maklumat yang tidak sepenuhnya daripada pihak atasan kepada pihak bawahan sehingga pihak yang menjalankan tugas tidak mendapat maklumat jelas.
Tambahnya, pihak polis mengaku ada kesilapan pada anggota polis itu sendiri dan perkara ini telah diselesaikan di peringkat atasan termasuk oleh Ibu Pejabat Polis Bukit Aman.
Dalam pada itu, Md. Yusof berkata, dia berasa terkejut dengan tindakan pegawai berkenaan yang terus membawa mereka ke balai polis sehingga menjejaskan imej mereka yang dilihat oleh awam pada ketika itu.
“Saya tunjukkan permit tetapi pegawai berkenaan menyatakan tidak sah kerana dari Dang Wangi dan dia minta kad pengenalan dan minta ke balai, saya minta naik kereta sendiri dia kata tidak boleh,”ujarnya.-K!ONLINE


Anggap harga mahal, Sheila Mambo terpaksa cuci pelitup muka
Oleh KOSMO!

25 Oktober 2020, 2:35 pm
KUALA LUMPUR – Ekoran mahu berjimat cermat, pelakon Sheila Mambo mendedahkan sering mencuci semula pelitup muka pakai buang yang sudah digunakan.
Sheila atau nama sebenarnya, Rusilawati Hasan, 57, berkata, dia terpaksa melakukan perkara tersebut kerana tidak mampu menanggung kos pembelian pelitup muka yang dianggap mahal.
Akuinya, dia akan mencuci pelitup muka sekiranya aksesori wajib musim Covid-19 tersebut digunakan kurang daripada dua jam.
HANTARAN Instagram yang dimuat naik Sheila menunjukkan cara-cara dia mencuci pelitup muka.
“Kementerian Kesihatan Malaysia (KKM) menyarankan guna pelitup muka paling lama hanya dua jam. Saya hanya akan basuh jika pelitup muka saya itu digunakan kurang daripada dua jam atau kurang bertemu dengan orang ramai.
“Jika pelitup muka itu digunakan kurang daripada dua jam dan kurang bertemu dengan orang ramai, saya akan basuh, jemur dan keringkan kalau masih elok serta tidak keluar bulu-bulu kapas,” katanya dalam satu hantaran menerusi Instagramnya semalam.
Pelakon drama Korban Kasih itu bagaimanapun mengakui, tindakannya bertentangan dengan saranan KKM namun terpaksa dilakukan kerana menganggap pelitup muka kini dijual pada harga yang mahal.

“Faham-fahamlah, pelitup muka bukannya murah tetapi seelok-eloknya kita basuh dengan sabun, guna tapak tangan dan gosok manja-manja sahaja.
“Selepas jemur, sudah boleh pakai. Saya hanya buat sekali sahaja, lepas itu buang dan guna yang baharu.
“Siapa macam saya? Bukan kedekut tetapi berjimat. Cuba uji lepas basuh dan kering kemudian letak air. Kalau air tidak tembus, masih elok diguna pakai,” katanya lagi.
Dalam entri tersebut, Sheila turut memuat naik video bagi menunjukkan cara-cara membasuh pelitup muka pakai buang yang dilakukannya sebelum ini. – K! ONLINE


Kuliah agama di masjid seluruh Kelantan ditangguh
Oleh YATIMIN ABDULLAH

25 Oktober 2020, 2:40 pm
KOTA BHARU – Majlis Agama Islam dan Adat Istiadat Melayu Kelantan (MAIK) mengarahkan program kuliah agama di semua masjid di seluruh negeri ditangguhkan bermula hari ini.
Yang Di Pertua MAIK, Tengku Tan Sri Datuk Mohamad Rizam Tengku Abdul Aziz berkata, pengangguhan semua program kuliah itu yang merangkumi waktu subuh, dhuha, maghrib dan lain-lain itu berkuatkuasa sehingga 27 Oktober ini.
Menurutnya, selain itu, kelas al-Quran turut ditangguhkan sepanjang tempoh tersebut berkuatkuasa.
“Bagaimanapun, solat fardhu dan sunat masih boleh dilaksanakan seperti biasa.
“Tetapi perlu mematuhi semua prosedur operasi standard (SOP) yang telah dikeluarkan oleh pihak MAIK sebelum ini dalam usaha memcegah penularan wabak Covid-19,” katanya dalam satu kenyataan di sini hari ini.
Tengku Mohamad Rizam berkata, pemakluman itu telah mendapat perkenanan dari Sultan Kelantan, Sultan Muhammad V sebagai Ketua Agama negeri.

Beliau berkata, penangguhan itu dibuat memandangkan berlaku peningkatan kes Covid-19 di seluruh negara termasuk di negeri Kelantan sejak akhir-akhir ini.
Akhbar Kosmo! semalam melaporkan, Masjid Mukim Pangkal Meleret dekat Machang ditutup bermula Khamis lalu selepas seorang jemaah yang hadir menunaikan solat baru-baru ini disahkan positif Covid-19.
Imam masjid mukim berkenaan, Kamaruzzali Dollah  berkata, notis penutupan itu dikeluarkan oleh Pejabat Agama Jajahan Machang untuk sementara waktu sehingga ke satu tarikh yang akan diumumkan kelak.-K!ONLINE


Mesyuarat Khas Raja-Raja Melayu bermula
Oleh LUQMAN RIDHWAN MOHAMED NOR

25 Oktober 2020, 3:10 pm
KUALA LUMPUR – Mesyuarat khas Majlis Raja-Raja dijangka bermula setelah kenderaan rasmi terakhir yang membawa Raja-Raja Melayu tiba di Istana Negara pada pukul 2.30 petang tadi.
Raja-Raja Melayu berangkat tiba di Istana Negara dengan didahului Sultan Johor kira-kira pukul 1.30 petang diikuti Sultan Selangor 2.14 petang.
Kenderaan rasmi Sultan Kedah menyusul pada pukul 2.18 petang diikuti kenderaan rasmi Sultan Terengganu (2.20 petang), Yang di-Pertuan Besar Negeri Sembilan (2.23 petang) dan Raja Perlis (2.28 petang).
Sultan Perak menjadi Raja Melayu terakhir tiba iaitu pada pukul 2.30 petang sebelum pintu utama Istana Negara ditutup. Kenderaan rasmi Sultan Kelantan tidak kelihatan dalam tempoh berkenaan.
Mesyuarat khas Raja-Raja Melayu yang berlangsung petang ini dijangka membincangkan cadangan-cadangan yang dicapai Mesyuarat Khas Jemaah Menteri pada Jumaat lalu.
Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah dimaklumkan akan cadangan-cadangan tersebut oleh Perdana Menteri, Tan Sri Muhyiddin Yassin di Istana Abdul Aziz, Kuantan petang Jumaat berkenaan. – K! ONLINE


PKR dakwa tidak wujud situasi darurat
Oleh ZULKIFLI MANZOR

25 Oktober 2020, 3:21 pm
KUALA LUMPUR – Ketua Penerangan Parti Keadilan Rakyat (PKR), Datuk Seri Shamsul Iskandar Mohd. Akin berpandangan tidak wujud keadaan darurat di negara ini.
Beliau mendakwa, negara sebaliknya diancam ketidakcekapan Perikatan Nasional (PN) dalam mentadbir negara khususnya bagi memenangi perjuangan mengatasi wabak Covid-19.
“Kenyataan Datuk Seri Azmin Ali mengenai apa yang diistilahkan sebagai “Darurat Ekonomi” adalah tindakan mendahului Majlis Raja-Raja yang akan bersidang hari ini.
“Walau apa sekali pun istilah dan nama yang cuba dipakaikan PN terhadap cadangan mereka, hakikatnya tidak wujud keadaan darurat,” dakwanya dalam satu kenyataan media hari ini.
Azmin yang juga Ketua Penerangan PN beberapa hari lalu berkata, dakwaan pembangkang negara menjurus ke arah pemerintahan diktator jika darurat ekonomi diisytiharkan adalah tindakan melulu dan tidak bertanggungjawab.
Kata beliau, pemimpin pembangkang memilih untuk menyemai rasa takut dan kebencian rakyat terhadap usaha bersungguh-sungguh kerajaan dalam menjamin kesihatan, keselamatan awam serta pemulihan ekonomi.

Shamsul Iskandar seterusnya mendakwa, kerajaan PN sudah tidak ada keabsahan kerana rakyat dan majoriti wakil mereka di Parlimen tidak mempunyai keyakinan terhadap Tan Sri Muhyiddin Yassin dan keseluruhan jemaah menteri.
Dakwa beliau, krisis keyakinan itu mesti diuruskan mengikut jalur Perlembagaan dan undang-undang negara. – K!ONLINE


Staf MRT laluan Kajang positif Covid-19
Oleh MOHD RASDAN AHMAD

25 Oktober 2020, 2:11 pm
KUALA LUMPUR – Seorang kakitangan Rapid Rail Sdn. Bhd. yang bertugas di bahagian operasi MRT dari laluan Kajang disahkan positif Covid-19.
Menurut kenyataan Rapid Rail yang dikeluarkan hari ini, petugas tersebut yang berkhidmat sebagai pengendali tren, masih bekerja sehingga 21 Oktober lalu.
Susulan insiden itu, Rapid Rail yang juga operator untuk MRT Laluan Kajang melaksanakan kerja-kerja disinfektasi dan pembersihan, khususnya di ruang digunakan petugas berkenaan bermula malam tadi.
“Petugas terbabit sudah dikuarantin di Hospital Sungai Buloh manakala proses disinfektasi dilaksanakan dengan berpandukan garis panduan ditetapkan Kementerian Kesihatan.
“Semua tren dan koc sudah ditetapkan perlu menjalani kerja pembasmian kuman dan pembersihan setiap malam selepas operasi pada hari berkenaan,” jelas kenyataan tersebut.
Menurut kenyataan itu lagi, semua petugas lain yang mempunyai kontak rapat dengan pesakit tersebut diminta menjalani ujian saringan dan melakukan kuarantin kendiri selama 14 hari, seperti ditetapkan prosedur operasi standard (SOP) Kementerian Kesihatan.

“Semua agensi berwajib termasuk Majlis Keselamatan Negara (MKN), Kementerian Pengangkutan dan Agensi Pengangkutan Awam Darat (APAD) turut dimaklumkan mengenai segala langkah diambil,” katanya. – K! ONLINE.


MPSepang laksanakan Ops Sanitasi dan disinfeksi di 24 lokasi
Oleh SUBKHI SUDARJI

25 Oktober 2020, 11:51 am
SEPANG- Majlis Perbandaran Sepang (MPSepang) akan menjalankan operasi sanitasi dan disinfeksi di 24 lokasi bermula esok hingga Khamis ini sebagai langkah membendung penularan Covid-19.
Yang Dipertua MPSepang, Datuk Abd. Hamid Hussain berkata, operasi memfokuskan kawasan tumpuan awam, kaki lima pusat perniagaan atau komersial dan persekitaran yang berpotensi menularnya jangkitan Covid-19.
“Ops sanitasi awam ini dibantu Pejabat Kesihatan Daerah Sepang, Jabatan Bomba dan Penyelamat Malaysia serta polis.
“Beberapa lokasi tumpuan orang ramai dan pusat perniagaan telah dikenal pasti antaranya di Bandar Baru Salak Tinggi (BBST), Pasar Basar Salak, Blok Asrama Pekerja Omniwise KLIA, Salak dan Stesen Minyak Petronas, Pekan Salak.
“Selain itu operasi sanitasi ini juga akan dilakukan di Taman Saujana KLIA (Jalan 1/1-1/2), Kota Warisan (Apartment Megah Villa), lot komersial Warisan Sentral (KIP Sentral) dan lot komersial Taman Bunga Raya,” katanya menerusi Facebook rasmi MPSepang.
Katanya, pemilik premis juga diminta turut serta melaksanakan nyahkuman secara kendiri dalam membendung penularan wabak.-K!ONLINE


Penduduk Batu Maung usah panik, masih selamat dikunjungi
Oleh KOSMO!

25 Oktober 2020, 12:55 pm
Oleh NOOR HASLIZA NUSI
GEORGE TOWN – Penduduk di sekitar kawasan Batu Maung di sini dinasihatkan agar tidak panik dengan perkembangan kes membabitkan seorang pengunjung restoran makanan di Lintang Batu Maung di situ yang disahkan positif Covid-19 susulan arahan penutupan sementara premis terbabit mulai Khamis lalu.
Ahli Dewan Undangan Negeri (ADUN) Batu Maung, Datuk Abdul Halim Hussain berkata, keadaan di kawasan berkenaan masih terkawal setakat ini dan selamat dikunjungi oleh orang awam terutama penduduk setempat serta pengunjung luar.
Menurutnya, tinjauan pihaknya ke kawasan terlibat pada pagi semalam adalah berikutan penyebaran maklumat berkaitan penutupan restoran yang menyajikan masakan Cina itu sehingga dikatakan telah menjejaskan rutin harian penduduk dan peniaga berhampiran.
“Restoran berkenaan telah menerima notis tutup premis mulai 22 Oktober hingga 5 November ini dan telahpun disanitasi. Pekerja yang juga kontak rapatnya juga telah menjalani saringan Covid-19.
“Orang ramai diminta jangan terlalu panik dan lalai dalam mematuhi prosidur operasi standard (SOP) dengan memakai pelitup muka, mengamalkan jarak fizikal serta mengimbas suhu sebelum memasuki mana-mana premis.

“Kita perlu membiasakan diri dengan dengan norma baharu ini dan kekal kuat dengan mengambil langkah berjaga-jaga bagi mencegah penularan wabak Covid-19,” katanya kepada pemberita selepas meninjau premis yang diarah tutup oleh Kementerian Kesihatan (KKM) di Lintang Batu Maung di sini semalam.
Sementara itu, seorang peniaga kedai runcit di kawasan berkenaan yang mahu dikenali sebagai Ah Chong, 47, memberitahu, peniagaannya terjejas selepas penyebaran berita penutupan premis makanan berkenaan Khamis lalu menerusi aplikasi WhatsApp dan media cetak.
“Jumlah pelanggan yang datang ke kedai berkurangan sehingga 40 peratus berbanding sebelum ini disebabkan gambar premis itu disiarkan baru-baru ini.
“Rata-rata pelanggan terutama penduduk di sini ada mengatakan yang mereka takut untuk mendekati kawasan premis itu dan terpaksa keluar jauh untuk membeli barangan rumah,” ujarnya. – K! ONLINE


Gempar ‘membeli-belah’ tunggang motosikal
Oleh MOHD YUNUS YAKKUB

25 Oktober 2020, 2:16 pm
SABAK BERNAM – Pengunjung sebuah pasar raya di sini gempar apabila seorang lelaki menunggang motosikal di dalam premis berkenaan di Sungai Besar, semalam.
Aksi lelaki itu tular menerusi video berdurasi 14 saat di laman sosial Facebook dengan menunggang motosikal sambil membunyikan hon yang dikatakan berlaku pukul 11 pagi.
Gelagat tersebut mendapat pelbagai reaksi daripada warganet yang menyatakan lelaki tersebut melakukan pembelian secara pandu lalu.
“Wujudlah bisnes baru, drive thru (pandu lalu) pasar borong, drive thru kedai am, pasti menarik,” kata pengguna Facebook menggunakan nama Low Tai Seng.
Pengguna lain laman itu dengan nama Puan Zura bagaimanapun dilihat memuji tindakan penunggang yang tetap mengutamakan pematuhan prosedur standard operasi (SOP) walaupun dikatakan mempunyai masalah mental.
“Dia ada masalah mental pun masih patuh sop. Pakai mask (pelitup muka) apabila keluar rumah.

“Yang tidak ada masalah mental, langgar sop, tidak pakai mask, tidak kuarantinkan diri. Menyusahkan orang lain,” jelasnya.
Seorang pengawal keselamatan sebuah kedai emas di pasar raya itu, Amirul Asyraf Ibrahim, 20, memberitahu melihat seorang penunggang motosikal melalui laluan keluar keluar pasar raya sambil dikejar pengawal keselamatan.
“Saya difahamkan lelaki itu mempunyai masalah mental namun tidak dapat dipastikan kesahihan dakwaan itu,” ujarnya.
Dalam pada itu, Ketua Polis Daerah Sabak Bernam, Superintendan Agus Salim Mohd Alias menegaskan, pihaknya belum menerima laporan berhubung kejadian itu. -K!ONLINE


Pasukan Data CPRC mohon doa rakyat Malaysia
Oleh MOHD. HUSNI MOHD. NOOR

25 Oktober 2020, 12:23 pm
PUTRAJAYA – Sebanyak 1,228 kes positif Covid-19 terpaksa dianalisis oleh Pasukan Data Pusat Kesiapsiagaan dan Tindak Cepat Krisis Kebangsaan (CPRC) sekaligus menjadikan ia jumlah terbanyak dianalisis dalam sejarah pasukan tersebut.
Ketua Pengarah Kesihatan, Tan Sri Dr. Noor Hisham Abdullah menerusi hantaran di Facebook sempat berkongsi perit jerih pasukan Data CPRC khususnya dalam memproses jumlah tertinggi kes positif Covid-19
“Semoga dipermudahkan segala urusan dan sentiasa dirahmati,” katanya.
Sementara itu, Dr. Fadly Khairie dari Pasukan Data CPRC berkata, semalam adalah hari yang panjang bagi pasukannya terutama dalam mengendalikan data 1,228 kes, 107 kluster aktif dan tujuh kematian.
“Setiap data adalah nyawa. Sejak bermulanya gelombang ketiga, kita sudah memulakan persediaan untuk menganalisis bilangan kes mencecah tiga angka dan bilangan kluster yang semakin bertambah.
“Penambahan bilangan tenaga kerja, proses kerja yang lebih efisien, analisis data yang lebih komprehensif, ruang kerja yang besar dan selesa.

“Semua ini supaya koordinasi team data dan team kluster yang lebih mudah dan bersedia menghadapi keperluan untuk analisis data yang besar dalam masa singkat,” katanya.
Katanya, dia memohon kepada rakyat di luar sana supaya mendoakan agar pasukannya terus kuat untuk meneruskan tugas tersebut.
Fadly berkata, dia pasti apa yang dilakukan kini dapat membantu kerajaan membuat keputusan lebih baik untuk menghalang penularan wabak Covid-19.
“Perjalanan masih jauh. Teruskan melangkah. Teruskan berjuang. Putus asa bukanlah satu pilihan. Bukan simpati yang kami pinta cuma doakan kami semua terus kuat dan urusan kami semua dipermudahkan.
“Kebajikan kami masih dijaga jangan risau. Sarapan pagi, makan malam, disediakan memandangkan kerja-kerja analisa berlanjutan hingga ke larut malam,” katanya.-K!ONLINE


Bapa bunuh, lumur anak dengan garam didakwa
Oleh MUHAMMAD AYMAN GHAFFA

25 Oktober 2020, 12:09 pm
PASIR PUTEH – Seorang buruh didakwa di Mahkamah Majistret di sini hari ini atas dua pertuduhan membunuh anak lelaki berusia lapan bulan dan mencederakan isterinya dengan penyapu dalam kejadian di Bachok tengah bulan ini.
Tertuduh, Wan Roslan Wan Mustapa,40, hanya mengangguk faham selepas kedua-dua pertuduhan terhadapnya dibacakan oleh jurubahasa di hadapan Majistret Mohd. Dinie Shazwan Ab. Shukor.
Mengikut pertuduhan pertama, tertuduh didakwa membunuh dan menyebabkan kematian bayi lelaki, Wan Mohamad Afiq Zafwan Wan Roslan yang berusia lapan bulan.
Pertuduhan terhadapnya dikemukakan oleh Timbalan Pendakwa Raya, Siti Asma’a Che Omar mengikut Seksyen 302 Kanun Keseksaan kerana membunuh yang membawa hukuman mati mandatori jika sabit kesalahan.
Bagi pertuduhan kedua, Wan Roslan didakwa menyebabkan kecederaan terhadap isterinya, Nor Hanifah Mohamad,32, dengan menggunakan sebatang penyapu.
Pertuduhan bagi pendakwaan itu dikemukakan mengikut Seksyen 324 Kanun Keseksaan dan dibacakan bersama Seksyen 326 A Kanun Keseksaan yang boleh dihukum penjara tidak lebih 10 tahun atau denda atau sebatan atau dengan mana-mana antara dua hukuman berkenaan.

Kedua-dua kesalahan itu didakwa dilakukan oleh tertuduh di sebuah rumah di Kampung Sungai Dua, Bachok kira-kira pukul 10 pagi pada 13 Oktober lalu.
Bagaimanapun, tiada jaminan ditawarkan terhadap tertuduh yang diwakili oleh Peguam Muhamad Izwan Ishak.
Mahkamah menetapkan tarikh 24 November untuk serahan keputusan laporan bedah siasat mayat anak tertuduh, laporan kimia, laporan psikiatri dan sebutan semula kes.
Mohd. Dinie Shazwan turut mengarahkan Wan Roslan dihantar ke Hospital Bahagia Ulu Kinta, Perak selama sebulan untuk menjalani tempoh pemerhatian tahap kewarasan tertuduh.
Akhbar Kosmo! baru-baru ini melaporkan mayat seorang bayi berusia lapan bulan ditemui mati dalam keadaan menyayat hati di dalam guni yang ditinggalkan di rak di dapur sebuah di Kampung Sungai Dua dekat Bachok pada 13 Oktober lalu.
Lebih menyedihkan, kulit leher mangsa didapati menggelupas dipercayai dilumur dengan garam kasar selain kesan lebam di seluruh badan.
Siasatan polis mendapati, lelaki itu dipercayai terlibat dengan ajaran sesat sehingga terdengar bisikan mengarahkan untuk menamatkan riwayat anaknya dengan kejam.
Semasa prosiding reman baru-baru ini, lelaki itu terpaksa diusung oleh enam anggota polis selepas enggan turun dari kereta peronda.
Lebih drama apabila suspsk bertindak membaca pelbagai surah al-Quran dengan alasan untuk berdoa sebagai pendinding diri.
Difahamkan, dia disyaki mengalami masalah mental.-K!ONLINE


Imigresen siasat kes lima PATI lolos
Oleh MOHD SHARKAWI LONDING

25 Oktober 2020, 12:03 pm
JOHOR BAHRU – Jabatan Imigresen (JIM) sedang menyiasat insiden lima pendatang asing tanpa izin (PATI) Depot Imigresen Pekan Nanas, Pontian, dekat sini, yang dilaporkan meloloskan diri daripada tahanan berkenaan, sejak Sabtu lalu.
Ketua Pengarah JIM, Datuk Khairul Dzaimee Daud berkata, siasatan berkenaan termasuk sama ada terdapat elemen kecuaian sehingga menyebabkan lima tahanan di depoh berkenaan melarikan diri.
“Siasatan sedang dijalankan. Jika ada unsur kecuaian atau isu integriti dikesan, tindakan akan diambil mengikut Peraturan Tatatertib Penjawat Awam,” katanya ketika dihubungi hari ini.
Terdahulu, media hari ini melaporkan lima PATI yang ditahan di Depot Imigresen Pekan Nanas, Pontian, dekat sini, meloloskan diri daripada tahanan berkenaan, sejak Sabtu lalu.
Menurut sumber, semua tahanan yang melarikan diri berkenaan membabitkan kes kesalahan imigresen itu, dalam proses diusir pulang ke negara asal mereka.
Usaha mendapatkan penjelasan daripada Pengarah Imigresen Johor, Baharuddin Tahir, masih belum berhasil setakat ini.

Sementara itu, Ketua Polis Johor, Datuk Ayob Khan Mydin Pitchay, ketika dihubungi mengesahkan insiden berkenaan.
“Laporan polis membabitkan insiden berkenaan diterima pada 17 Oktober lalu yang dibuat di Balai Polis Simpang Renggam,” katanya. -K!ONLINE


Penutupan institusi pendidikan di Sabah dilanjutkan
Oleh MOHD. HUSNI MOHD. NOOR

25 Oktober 2020, 11:59 am
PUTRAJAYA – Institusi pendidikan yang berdaftar dengan Kementerian Pendidikan (KPM) di Sabah akan terus ditutup sehingga 9 November depan.
Keputusan itu selaras dengan pengumuman lanjutan tempoh Perintah Kawalan Pergerakan Bersyarat (PKPB) di seluruh Sabah dari 27 Oktober ini hingga 9 November depan.
KPM dalam satu kenyataan berkata, penutupan itu membabitkan tadika, sekolah harian, sekolah berasrama penuh, sekolah swasta, Kolej Vokasional, dan Institut Pendidikan Guru (IPG).
“Pentadbir sekolah serta institusi pendidikan diarah untuk memastikan guru-guru, tenaga pengajar serta murid dan pelajar terus melaksanakan pengajaran dan pembelajaran di rumah.
“Manual pengajaran dan pembelajaran di rumah boleh dimuat turun di portal www.moe.gov.my,” jelas kenyataan itu.
Kosmo! 13 Oktober lalu melaporkan, semua institusi pendidikan yang berdaftar dengan KPM di Sabah ditutup dari 13 Oktober hingga 26 Oktober selaras dengan pelaksanaan PKPB bagi tempoh sama. -K! ONLINE


Lelaki ditemui lemas di Sungai Korok
Oleh NUR ANATI JUHARI

25 Oktober 2020, 11:54 am
JITRA – Seorang lelaki berusia lingkungan 40-an yang terjatuh ke dalam Sungai Korok di sini semalam ditemui mati lemas.
Mangsa yang belum dikenal pasti identiti ditemui terapung di sungai tersebut pada pukul 7.59 pagi tadi
Penolong Pengarah Bahagian Operasi Kebombaan dan Penyelamat Jabatan Bomba dan Penyelamat Malaysia Kedah, Penguasa Kanan Bomba I Mohamadul Ehsan Mohd. Zain berkata, operasi pencarian di tebing sungai telah menemui mayat mangsa dalam keadaan terapung.
Kata beliau, mangsa dihanyutkan sejauh kira-kira lima kilometer dari lokasi dia dipercayai terjatuh.
“Buat masa ini, identiti lelaki itu belum dikenal pasti dan mayat diserahkan kepada polis untuk tindakan lanjut,” katanya di sini hari ini.
Tambahnya, operasi mencari mangsa tamat sepenuhnya pada pukul 9 pagi ini selepas mangsa ditemui dalam tempoh kurang 24 jam.

Kosmo! hari ini melaporkan seorang lelaki berusia lingkungan 40-an dikhuatiri lemas selepas terjatuh ke Sungai Korok pada semalam.
Anggota bomba yang menerima panggilan berhubung kejadian pada pukul 1.36 tengah hari semalam terus melakukan operasi mengesan mangsa.-K! ONLINE


Terus bersama perangi Covid-19 – Noor Hisham
Oleh MOHD. HUSNI MOHD. NOOR

25 Oktober 2020, 2:21 pm
PUTRAJAYA – Ketua Pengarah Kesihatan, Tan Sri Dr. Noor Hisham Abdullah mengajak semua petugas barisan hadapan dan di sebalik tabir untuk bersama-sama mengekalkan usaha bersungguh-sungguh dalam memerangi penularan Covid-19 di negara ini khususnya di Sabah.
Katanya, petugas barisan hadapan perlu mencegah penularan secara proaktif dan dahuluan (pre-emptive) selain mengambil tindakan kesihatan awam di lapangan serta merawat pesakit di hospital serta Pusat Kuarantin dan Rawatan Covid-19 (PKRC).
Beliau turut menasihati petugas barisan hadapan agar tabah dan bersabar dengan tugas yang diamanahkan kerana negara kini bergantung kepada mereka.
“Sebelum kita berjuang setiap hari pasangkan niat kita, nawaitu kita berkhidmat demi Allah dan Insya-Allah akan dipermudahkan dan dilindungi.
“Kita adalah barisan harapan negara. Sesungguhnya sesudah kesulitan ini ada kemudahan Insya-Allah,” katanya menerusi Facebook rasmi beliau hari ini.
Dalam hantaran itu, Noor Hisham turut memuat naik sepotong ayat suci al-Quran daripada surah Al-Insyirah yang bermaksud ‘Sesungguhnya sesudah kesulitan itu ada kemudahan’. -K! ONLINE


Usaha sama Funding Societies, TMIM tawar pembiayaan digital kepada PKS
Oleh KOSMO!

26 Oktober 2020, 9:13 pm
KUALA LUMPUR – Funding Societies Malaysia (Funding Societies) telah bekerja sama dengan TM Info-Media Sdn. Bhd. (TMIM), anak syarikat Telekom Malaysia, untuk menawarkan penyelesaian pembiayaan perniagaan kepada perusahaan mikro, kecil dan sederhana tempatan (PKS) yang sering terabai dan tidak dibantu.
Pengasas Bersama dan Ketua Pegawai Eksekutif, Funding Societies Malaysia, Wong Kah Meng berkata, kerjasama ini akan menyediakan usahawan kepada akses yang lebih meluas kepada penyelesaian-penyelesaian pembiayaan digital.
Menurut beliau, penyelesaian ini akan membantu mengembangkan perniagaan serta memastikan kelestarian PKS dan menyediakan pilihan pembiayaan yang penting untuk usahawan sedia ada dan baharu.
“Penyelesaian ini bakal menawarkan pelbagai jenis produk pembiayaan khusus atau direka khas kepada sejumlah 70,000 PKS yang tersenarai dalam platform Yellow Pages,” katanya dalam kenyataan yang dikeluarkan di sini semalam.
Selain itu, Ketua Pegawai Eksekutif, TMIM, Sean Koh Chin Soon menjelaskan, pihaknya teruja untuk bekerjasama dengan Funding Societies dalam memperkasakan perniagaan tempatan menerusi penyelesaian kewangan.
Jelas beliau, pembiayaan ini merupakan penyelesaian pembiayaan digital yang kian mencatat permintaan tinggi sejak beberapa tahun kebelakangan ini.

Tambah beliau, pendekatan yang moden dan proses yang pantas dapat menyelesaikan kerumitan pembiayaan tradisional.
Faktor-faktor seperti keperluan cagaran, keperluan dokumentasi berlebihan, tempoh aplikasi yang panjang dan syarat-syarat minimum yang tinggi menjadi penghalang untuk perniagaan kecil mendapatkan bantuan kewangan segera.
“Menerusi kerjasama ini, perniagaan yang berkelayakan di platform Yellow Pages boleh memohon bantuan kewangan daripada Funding Societies tanpa perlu berkunjung ke mana-mana cawangan fizikal,” jelasnya.
Tambah Chin Soon, PKS yang berkelayakan boleh menikmati manfaat kewangan daripada Funding Societies.
Katanya, ini termasuk potongan diskaun yuran pemprosesan, pembayaran cepat dengan kelulusan pantas dalam tempoh lima hari bekerja, tempoh yang fleksibel sehingga 18 bulan, tiada cagaran dan hanya memerlukan dokumen minimum.


Tempah Pak John Steambot & BBQ secara online
Oleh KOSMO!

26 Oktober 2020, 8:58 pm
KUALA LUMPUR – Buntu memilih menu menarik untuk dinikmati bersama keluarga dan rakan serumah sepanjang penguatkuasaan Perintah Kawalan Pergerakan Bersyarat (PKPB)?
Pak John Steambot & BBQ (Pak John) mungkin ada penyelesaiannya, dengan menyediakan menu lazat dan menarik hanya dengan membuat tempahan secara online.
Pengarah Urusannya, CS Chong berkata, pelanggan kini boleh menikmati hidangan stimbot dengan pilihan menu seperti ayam, daging lembu dan kambing pada harga bermula RM10 hingga RM159 bagi set kombo.

Menurut beliau, pengenalan menu yang disediakan itu akan membolehkan pelanggan berasa lebih selesa duduk di rumah sambil menikmati hidangan kegemaran masing-masing bagi mengelak penularan kes virus Covid-19 yang makin meningkatkan ketika ini.
“Kami turut memperkenalkan menu seperti nasi goreng pelbagai cita rasa, mi udon, nasi ayam, bihun goreng dan aneka sup,” katanya dalam satu kenyataan yang dikeluarkan di sini baru-baru ini.
Selain itu, bagi mereka yang berminat untuk menikmati hidangan di restoran, syarikat memiliki dua buah cawangan iaitu di eCurve Damansara dan di IOI City Mall, Putrajaya.

Chong menambah, restoran Pak John beroperasi seperti biasa sepanjang PKPB dari pukul 11 pagi sampai 10 malam.
Namun katanya, pelanggan dihadkan seramai 50 orang pada satu satu masa.


Kosmo! ungguli anugerah laporan berita, foto terbaik MAKK
Oleh YATIMIN ABDULLAH

26 Oktober 2020, 11:31 pm
KOTA BHARU – Akhbar Kosmo! mengungguli anugerah tempat pertama bagi dua kategori iaitu Laporan Berita Terbaik dan Foto Terbaik pada Malam Anugerah Kewartawanan Kelantan (MAKK) 2019/2020 di sini hari ini.
Pada majlis tersebut, bekas Penolong Ketua Biro Kosmo! Kelantan, Muhammad Firdaus Hassan yang kini menyandang jawatan Penolong Pengarang Berita Kosmo! mengungguli kategori Laporan Berita Terbaik menerusi laporan berita Malang Jutawan Segera.
Sementara itu, Demam Beli Emas hasil bidikan Zulhanifa Sidek merupakan gambar penghias muka depan akhbar Kosmo! edisi pertama yang diterbitkan pada 20 Julai lalu dinobatkan sebagai Foto Terbaik.
Gandingan Muhammad Firdaus dan Tuan Nur Aimuni Tuan Lah sekali lagi mengharumkan nama Kosmo! apabila mereka meraih tempat kedua bagi kategori Laporan Rencana Terbaik menerusi tulisan rencana bertajuk Dilema Orang Asli Batek.
Selaku juara pemenang, Muhammad Firdaus dan Zulhanifa masing-masing meraih wang tunai berjumlah RM1,500, sijil dan cenderamata.
Bagi tempat kedua, Muhammad Firdaus dan Tuan Nur Aimuni membawa pulang wang tunai RM1,000 sijil dan cenderamata.

Perasmian majlis tersebut disempurnakan oleh Timbalan Menteri Besar Kelantan Datuk Mohd. Amar Nik Abdullah.
Hadir sama, Timbalan Menteri Di Jabatan Menteri Bahagian Agama Ahmad Marzuk Shaary serta Pengerusi Jawatankuasa Pembangunan Islam, Dakwah, Penerangan dan Hubungan Seranta Datuk Mohd. Nasuruddin Daud. – K! ONLINE


Perkenalkan insentif sewa rumah dalam Belanjawan 2021
Oleh KOSMO!

26 Oktober 2020, 9:41 pm
KUALA LUMPUR – Kerajaan dicadangkan supaya memperkenalkan insentif bagi menggalakkan penyewaan kediaman dalam Belanjawan 2021 yang akan dibentangkan pada 6 November ini.
Pengurus Besar Pemasaran dan Komunikasi iProperty.com Malaysia Sdn. Bhd., Wong Siew Lai berkata, menyewa boleh menjimatkan kos penginapan dalam jangka pendek dan bersesuaian dalam situasi ekonomi mencabar sekarang.
Jelasnya, ketidaktentuan akibat wabak mungkin mendorong lebih ramai orang menyewa berbanding membeli rumah dan penambahan jumlah mereka yang bekerja dari rumah turut meningkatkan keutamaan untuk persekitaran selesa serta kondusif.
“Sehubungan itu, kerajaan boleh memperkenalkan insentif kepada penyewa kali pertama.
“Bagi pemilik rumah yang sukar menjual hartanah mereka sekarang, boleh mempertimbangkan penyewaan jika insentif menarik diperkenalkan,” katanya dalam kenyataan yang dikeluarkan di sini semalam.
Siew Lai menjelaskan, sebagai contoh, pada awal tahun ini kerajaan telah mengumumkan potongan cukai kepada pemilik hartanah yang memberikan diskaun kepada kadar sewa.

Dalam pada itu, Siew Lai turut berharap kerajaan mengkaji semula dasar dan memperkenalkan langkah tambahan untuk menggalakkan pemilikan rumah dalam kalangan golongan muda.
Menurutnya, sebagai contoh, pelepasan cukai untuk faedah pinjaman rumah yang ditanggung oleh pembeli rumah kali pertama perlu diperkenalkan semula untuk menggalakkan lagi pemilikan kediaman.
“Lebih awal mereka membeli hartanah, lebih banyak masa untuk golongan muda ini mendapat manfaat kenaikan modal daripada pelaburan hartanah mereka,” katanya.


Pelan bantuan HLB berakhir Jun 2021
Oleh KOSMO!

26 Oktober 2020, 9:21 pm
KUALA LUMPUR – Pelanggan Hong Leong Bank dan Hong Leong Islamic Bank (HLB) yang terjejas akibat Covid-19 boleh terus memohon Pelan Bantuan Kelegaan Pembayaran (PRAP) HLB sehingga akhir Jun tahun depan.
Pelan bantuan secara bersasar itu menawarkan fleksibiliti pembayaran supaya sesuai dengan keadaan kewangan semasa pelanggan atau sebarang perubahan situasi kewangan disebabkan cabaran ekonomi masa kini.
Bentuk bantuan itu meliputi, tetapi tidak terbatas kepada tempoh penangguhan pembayaran tambahan bagi pelanggan yang telah kehilangan pekerjaan atau menutup perniagaan mereka.
Ia juga merangkumi bagi pelanggan yang memohon pengurangan ansuran pinjaman bulanan dengan jangka masa pinjaman dilanjutkan bersesuaian dengan tahap pengurangan pendapatan.
Pengarah Urusan Kumpulan dan Ketua Pegawai Eksekutif HLB, Domenic Fuda berkata, pihaknya akan meneruskan bantuan kepada pelanggan selagi mana keadaan memerlukan.

“Kami sedar pemulihan ekonomi memakan masa dan perjalanan ke arah pemulihan tidak sama bagi setiap individu.

“Bank sentiasa fokus dan tangkas dalam memastikan bantuan tambahan diberi kepada mereka yang memerlukannya, sama seperti yang telah kami lakukan sejak Februari tahun ini.
“Dengan gelombang kes baharu, mungkin ada yang mengalami sedikit ketidaktentuan pendapatan atau aliran tunai, jadi kami merancang bantuan bagi memastikan bank memiliki pilihan tepat untuk memenuhi keperluan setiap pelanggan,” katanya dalam kenyataan yang dikeluarkan di sini semalam.
Selain penangguhan dan pengurangan bayaran bulanan, HLB turut memiliki pelan khusus yang membantu pelanggan menguruskan hutang kad kredit mereka.
Menerusi Pelan Kelegaan Pertukaran Kad Kredit, pelanggan boleh menukar baki hutang kad kredit mereka kepada pinjaman berjangka.
“Kami juga memberi bantuan kepada pelanggan yang ingin mengembangkan perniagaan atau mengautomasi atau mendigitalkan operasi atau khususnya kepada individu yang sedang mencari pembiayaan baharu untuk memenuhi keperluan peribadi mereka,” katanya.


Pakistan panggil duta Perancis kerana komen Macron
Oleh KOSMO!

26 Oktober 2020, 10:10 pm
ISLAMABAD – Pakistan memanggil duta Perancis untuk menyuarakan rasa tidak puas hati Islamabad mengenai kempen  Islamofobia sistematik di negara Eropah itu.
Langkah itu diambil selepas Presiden Perancis, Emmanuel Macron didakwa mengkritik orang Islam dan mempertahankan satu penerbitan kartun Nabi Muhammad.
Duta itu dipanggil menghadap selepas beberapa siri protes di beberapa buah bandar di sekitar Pakistan.
Sehari sebelumnya, Perdana Menteri Pakistan, Imran Khan menyifatkan Macron sebagai ‘menyerang Islam’.
Jurucakap Kementerian Luar, Zahid Hafeez Chaudhri memberitahu agensi berita AFP bahawa duta Perancis itu dipanggil ‘untuk menyampaikan kebimbangan Pakistan terhadap kempen Islamofobia terancang di sebalik ekspresi kebebasan’.
Kedutaan Perancis di Islamabad tidak memberi sebarang kenyataan setakat ini.

Minggu lalu, Macron menyatakan pembunuhan mengerikan seorang guru dekat Paris, Perancis kerana menunjukkan kartun Nabi Muhammad di kelasnya.
Macron berkata, Samuel Paty ‘dibunuh kerana orang Islam mahukan masa depan kita’.
Satu kumpulan orang awam mengadakan bantahan di Quetta dan Peshawar, Pakistan selain menuntut boikot terhadap produk buatan Perancis. – AFP


Najib perjelas dakwaan sokongan kepada Anwar
26 Oktober 2020, 10:34 pm
KUALA LUMPUR- Bekas Perdana Menteri, Datuk Seri Najib Tun Razak menepis dakwaan sebuah portal bahawa beliau meminta UMNO memberi sokongan kepada Ketua Pembangkang, Datuk Seri Anwar Ibrahim.
Katanya, UMNO perlu berunding dengan parti-parti politik lain termasuk Parti Keadilan Rakyat (PKR) jika UMNO masih tidak berpuas hati dengan layanan dalam kerajaan Perikatan Nasional selepas apa yang berlaku di Sabah.
“Namun, cadangan saya ada syarat bahawa kerjasama dengan Anwar tidak akan melibatkan parti DAP. Ini ditegas beberapa kali dalam mesyuarat hari ini.
“Saya lihat kita boleh bekerjasama dengan Muhyiddin dan Azmin pada bulan Februari lalu walaupun pada masa itu Parti Pribumi Bersatu Malaysia (PPBM) merupakan musuh kita yang banyak mengambil Ahli-ahli Parlimen UMNO, kenapa kita tidak boleh runding dengan Anwar untuk bekerjasama bersyarat sehingga Pilihan Raya Umum (PRU) ke-15?” katanya menerusi satu hantaran di laman Facebook beliau.
Najib menjawab dakwaan portal Malaysia Now yang mengatakan beliau mencadangkan UMNO bekerjasama dengan Anwar dan DAP.
Ujar Ahli Parlimen Pekan itu, syarat-syarat tersebut termasuk membuka jalan untuk UMNO mengambil peranan dalam hala tuju kewangan dan ekonomi yang pada masa kini dimonopoli PPBM.

Jelas beliau, perkara itu merupakan cadangan kedua beliau.
“Cadangan pertama saya adalah untuk UMNO mendesak satu tarikh yang tetap untuk PRU pada masa hadapan selepas Covid-19 terkawal,” katanya.
Tegas Najib, PRU merupakan pilihan terbaik untuk negara memandangkan majoriti yang tipis kerajaan PN adalah punca politik tidak stabil pada ketika ini .
“Ini juga akan menyebabkan pelabur tidak yakin dengan negara sebab mereka akan bimbang untuk melabur jika kerajaan akan tumbang pada bila-bila masa,” katanya. – K! ONLINE


Premis di Ipoh wajib kibar bendera pada Hari Keputeraan Sultan
Oleh ZAKI SALLEH

26 Oktober 2020, 9:58 pm
IPOH – Tindakan kompaun boleh dikenakan ke atas pemilik premis yang tidak mengibarkan bendera negeri Perak sempena Hari Keputeraan Sultan Nazrin Muizzuddin Shah yang akan disambut pada 6 November nanti.
Pengibaran bendera negeri Perak di premis masing-masing adalah sebagai lambang taat setia kepada Raja pemerintah.
Datuk Bandar Ipoh, Datuk Rumaizi Baharin berkata, semua bangunan dan agensi kerajaan, premis-premis perniagaan serta persendirian di seluruh negeri diwajibkan mengibarkan bendera negeri pada tarikh tersebut.
Katanya, bangunan-bangunan kerajaan dan premis perniagaan juga digalakkan menyalakan lampu di bangunan masing-masing sehingga pukul 12 tengah malam pada malam 5 November.
“Tindakan kompaun akan diambil oleh pihak MBI terhadap pemilik premis perniagaan yang tidak mematuhi arahan mengibarkan bendera negeri Perak di premis masing-masing.
“Ia adalah langkah terakhir yang akan diambil oleh MBI setelah usaha menasihati gagal diikuti oleh pemilik premis perniagaan di Bandaraya Ipoh,” katanya dalam satu kenyataan di sini hari ini.

Tambah Rumaizi, pengibaran bendera negeri Perak juga adalah bagi menceriakan suasana sambutan. – K! ONLINE


Agrobank lulus 9,101 permohonan untuk R&R
Oleh KOSMO!

26 Oktober 2020, 9:25 pm
KUALA LUMPUR – Agrobank telah meluluskan sebanyak 9,101 permohonan untuk penstrukturan dan penjadualan semula (R&R) bagi kemudahan pembiayaan daripada pelanggannya.
Penanggung Tugas Presiden/ Ketua Pegawai Eksekutifnya, Khadijah Iskandar berkata, ia merangkumi permohonan daripada pelanggan komersial, pengguna dan mikro yang memohon sokongan kewangan tambahan untuk meredakan aliran tunai impak daripada penularan wabak Covid-19.
“Agrobank terus komited untuk memberikan sokongan kepada pelanggan kami dalam waktu yang mencabar ini.
“Bagi pelanggan yang masih menghadapi kesukaran untuk membayar ansuran bulanan mereka, Agrobank akan terus menawarkan bantuan pembayaran balik dan menerima permohonan sehingga Jun 2021,” katanya dalam kenyataan yang dikeluarkan di sini semalam.
Khadijah menjelaskan, sebarang bantuan kewangan yang diambil tidak akan mempengaruhi Sistem Maklumat Rujukan Kredit Pusat mereka.
Agrobank menyarankan agar pelanggannya tampil menyusun semula atau menjadualkan semula kemudahan pembiayaan mereka sebagai penyelesaian jangka panjang selepas tamat tempoh pelaksanaan moratorium.
Sehingga hari ini, bank telah meluluskan semua permohonan lanjutan moratorium.

“Oleh kerana Agrobank menyediakan pembiayaan di sepanjang rantaian nilai pertanian, maka kami menyediakan bantuan kewangan kepada individu, mikro, perusahaan kecil sederhana (PKS) dan juga pelanggan korporat.
“Kami juga menyarankan agar pelanggan untuk berhubung dengan pegawai kami mengenai pilihan yang ada jika mereka tidak pasti apa yang harus dilakukan selanjutnya,” ujar beliau.


Taufan Molave badai Filipina, tujuh nelayan masih hilang
Oleh KOSMO!

26 Oktober 2020, 9:38 pm
POLA, Filipina – Satu usaha pencarian digerakkan hari ini untuk mencari tujuh nelayan dipercayai hilang semasa satu taufan bergerak merentasi kawasan gugusan kepulauan di Filipina.
Taufan Molave yang membawa angin selaju 130 kilometer sejam membadai Pulau Luzon semalam sebelum menuju ke kawasan barat Filipina.
Beberapa kawasan tanah rendah ditenggelami air, menumbangkan pokok dan tiang elektrik sekali gus memaksa beribu-ribu penduduk berpindah ke pusat-pusat penempatan sementara.
Sebuah tiang elektrik tumbang di sebatang jalan raya di bandar Pola, Oriental Mindoro hari ini. – AFP
Majlis Pengurusan Bencana dan Pengurangan Risiko Kebangsaan mengesahkan tiada kematian direkodkan setakat ini.
Lebih 70,000 penduduk kini mendiami pusat-pusat pelindungan sementara di wilayah Bicol, menurut agensi Pertahanan Awam.
Seramai 12 nelayan dilaporkan hilang di tiga kawasan di Bicol dan satu usaha pencarian dilancarkan berjaya menemui lima mangsa terselamat.

Anggota jabatan bomba membantu mengalihkan pokok yang tumbang yang menghalang akses jalan raya di bandar Pola. – AFP
Sekurang-kurangnya dua individu dilaporkan cedera akibat dihempap pokok tumbang di wilayah Oriental Mindoro, menurut gabenornya kepada stesen penyiaran berbayar tempatan, Teleradyo.
Anggota penyelamat masih mencari seorang individu yang dilaporkan hilang selepas bot yang dinaikinya karam di wilayah Batangas, selatan Manila. Tujuh kru lain bot sama berjaya diselamatkan.
Taufan Molave diramal bergerak ke Laut China Selatan hari ini. – AFP


KKM berhati-hati pilih nama kluster elak stigma masyarakat
Oleh SITI A'ISYAH SUKAIMI

26 Oktober 2020, 8:00 pm
PUTRAJAYA – Kementerian Kesihatan (KKM) sangat berhati-hati dalam pemilihan nama kluster bagi mengelakkan sebarang keresahan dan stigma kepada pesakit, penduduk setempat mahu pun organisasi yang terlibat.
Ketua Pengarah Kesihatan, Tan Sri Dr. Noor Hisham Abdullah berkata, pemilihan nama kluster adalah berdasarkan latar belakang kes indeks bagi sesuatu kluster tersebut.
“Nama kluster dipilih berdasarkan nama bangunan, taman atau jalan tempat kediaman atau tempat kerja kes indeks.
“Ini adalah bagi memastikan komunikasi berkesan di antara pihak-pihak yang terlibat dalam kawalan dan pengurusan kluster,” katanya pada sidang akhbar di sini, hari ini.
Beliau berkata demikian mengambil maklum pandangan umum mengenai konsep yang diguna pakai KKM dalam menamakan sesuatu kluster Covid-19.
Selain itu, beliau berkata, nama sesebuah kluster juga boleh dipilih bagi menggambarkan cara penyebaran jangkitan di antara kes indeks dan kontak rapat.

Katanya, sebagai contoh Kluster Auto yang menggambarkan jangkitan kluster di tempat kerja melibatkan pekerja di syarikat automotif dan Kluster Inai yang menggambarkan jangkitan kluster bermula daripada majlis berinai.
Mengulas lanjut, Noor Hisham berkata, KKM sentiasa melakukan pengesanan kes secara aktif di lapangan bagi memastikan kesemua yang terlibat disaring dan diasingkan daripada komuniti sekiranya didapati positif jangkitan Covid-19. – K!ONLINE


Pakej Penyusunan Semula Pembiayaan BSN dibuka sehingga 31 Disember
Oleh KOSMO!

26 Oktober 2020, 8:53 pm
KUALA LUMPUR – Pakej Penyusunan Semula Pembiayaan yang ditawarkan oleh Bank Simpanan Nasional (BSN) masih dibuka sehingga 31 Disember depan.
Ketua Eksekutifnya, Datuk Yunos Abd. Ghani berkata, pihaknya akan terus menawarkan bantuan pembayaran bagi membantu pelanggan yang menghadapi kesulitan kewangan dalam membayar ansuran bulanan.
“Kami sedia maklum bahawa masih ada pelanggan yang memerlukan bantuan pasca moratorium dan kami telah menyediakan pelbagai pilihan bantuan pembayaran untuk memenuhi keperluan pelanggan.
“Sehingga kini, kami telah memproses hampir 100 peratus daripada permohonan bersasar dan komited untuk melengkapkan proses kelulusan bagi mereka yang telah memohon selepas 1 Oktober lalu,” katanya dalam kenyataan yang dikeluarkan di sini semalam.
Yunos menjelaskan, testimoni yang diterima daripada pelanggan bersasar menunjukkan tawaran pakej daripada BSN telah membantu mereka mengekalkan perniagaan pada waktu yang mencabar ini.
“Oleh itu, kami menyeru agar pelanggan yang memerlukan bantuan untuk segera memohon pakej ini,” jelasnya.

Permohonan yang diluluskan terdiri daripada pelanggan individu serta pelanggan mikro yang memerlukan bantuan tambahan setelah berakhir tempoh moratorium enam bulan.


Najib cadang keluarkan RM10,000 simpanan KWSP
Oleh MOHD RASDAN AHMAD

26 Oktober 2020, 7:18 pm
KUALA LUMPUR – Kerajaan perlu pertimbangkan cadangan ramai pihak agar pencarum Kumpulan Wang Simpanan Pekerja (KWSP) dibenarkan membuat pengeluaran sehingga RM10,000 secara ‘one-off’ dari akaun 1 masing-masing.
Bekas Perdana Menteri, Datuk Seri Najib Tun Razak berkata, kebenaran itu bertujuan untuk membantu rakyat yang terjejas bagi kegunaan mendesak.
Najib turut mencadangkan agar permohonan tersebut boleh dipertimbangkan dengan syarat pemohon juga tandatangan surat aku janji untuk berjanji mencarum semula pengeluaran ‘one-off’ itu dalam tempoh dua tahun akan datang selepas ekonomi pulih tidak termasuk caruman bulanan biasa.
“Saya nak nasihatkan bahawa dividen KWSP biasanya lebih tinggi berbanding kadar faedah simpanan bank dan simpanan KWSP adalah amat penting untuk usia tua selepas bersara.
“Sebab itu, jangan membuat pengeluaran KWSP jika tiada kegunaan mendesak,” katanya dalam hantaran di laman Facebook miliknya, hari ini.
Sebelum ini, kerajaan membenarkan pencarum KWSP untuk mengeluarkan simpanan mereka dengan jumlah maksimum RM6,000 dari akaun 2 KWSP menerusi skim i-Lestari.

Dalam pada itu, bekas Menteri Kewangan itu turut menjelaskan, syarat aku janji yang dicadangkan itu bukan bertujuan mendesak pencarum membuat bayaran balik.
“Niat saya adalah untuk menggalakkan pencarum melebihkan simpanan usia tua sebab dividen KWSP adalah lebih tinggi.
“Jika tak dapat bayar balik dalam masa dua tahun, tiada penalti dan KWSP tak boleh buat apa-apa.
“Cuma untuk memperingatkan pencarum bahawa simpanan dalam KWSP adalah penting dan akhirnya akan menguntungkan pencarum,” ujarnya. – K! ONLINE.


Aisyah kesal fotonya dimanipulasi
Oleh MOHAMMAD SHAHEMY AZMI

26 Oktober 2020, 6:36 pm
PETALING JAYA – Penyanyi Aishah kesal ada pihak tidak bertanggungjawab menggunakan gambarnya tujuan mempromosikan program menurunkan berat badan supaya memadam foto tersebut dengan segera di media sosial.
Menurut pelantun lagu Janji Manismu itu, tindakan yang dilakukan seorang pemilik akaun Instagram itu seolah-olah ingin menipu pelanggan supaya mereka percaya bahawa penyanyi dirinya berjaya menurunkan berat badan selepas mengikuti program yang dianjurkan.
“Mohon jangan gunakan gambar weightloss journey (perjalanan menurunkan berat badan) saya untuk mempromosikan program anda. This is misleading (ini adalah salah faham), seolah-olah saya turun berat badan kerana mengikuti program anda.
“Sedangkan yang mengikuti saya sahaja yang tahu mengenai perjalanan saya menurunkan berat badan bermula dengan Bariatric Surgery (pembedahan pintasan usus).
“Shame on you for manipulating my weight loss journey by implying that I had a weightloss coach such as yourself (awak sepatutnya malu kerana memanipulasi perjalanan penurunan  berat badan saya dengan mendakwa saya telah menggunakan khidmat jurulatih iaitu awak sendiri). Please ya (tolong ya) saya bagi awak 24 jam untuk padam entri tersebut,” jelasnya.
Difahamkan perkongsian oleh individu terbabit telah dipadam daripada laman Instagramnya.

Pada masa sama, juara Gegar Vaganza musim keempat (GV4) itu juga menjelaskan bahawa dia tidak mahu fotonya disalah guna oleh pihak lain bagi meraih keuntungan.
“Mesti ada juga orang yang rasa saya ini fussy (memilih) sangat bila orang guna gambar sayakan?
“Here is the thing (Macam ini), kalau awak buat business, awak kenalah ada etika kerja.
“Artis ini kadang-kadang bukan saja dia niaga jual produk, malahan diri dia sendiri adalah produk. Ini yang kena faham,” ujar Aisyah.
Tambah Aisyah, tindakan menggunakan gambar individu lain untuk mencari keuntungan peribadi sangat tidak wajar dilakukan walaupun kenyataannya perkara yang ditulis ada kebenaran.
Pada masa sama, penyanyi berusia 55 tahun itu juga bimbang jika tiba-tiba dirinya disalahkan dan tidak mahu timbul sebarang masalah kemudian. – K! ONLINE


Mesyuarat Raja-Raja Melayu bincang situasi semasa Covid-19
Oleh NOR IDAYU BOSRO

26 Oktober 2020, 8:08 pm
PUTRAJAYA – Perkembangan terkini jangkitan Covid-19 dalam negara dan jangka masa melaksanakan tugas-tugas di lapangan menjadi antara topik perbincangan Ketua Pengarah Kesihatan, Tan Sri Dr. Noor Hisham Abdullah dalam mesyuarat Perbincangan Raja-Raja Melayu yang dipengerusikan Yang di-Pertuan Agong Al-Sultan Abdullah Ri’ayatuddin Al-Mustafa Billah Shah di Istana Negara, semalam.
Mendedahkan dalam sidang akhbar di Kementerian Kesihatan hari ini, Noor Hisham berkata, beliau diperkenan untuk menghadap Al-Sultan Abdullah, semalam bagi membentangkan situasi terkini Covid-19 dalam negara.
Beliau berkata, perjalanan petugas di Kementerian Kesihatan dari bulan Disember tahun lalu hingga gelombang ketiga Covid-19 hari ini turut dikongsikan dalam perbincangan tersebut.
Menurutnya, Kementerian Kesihatan (KKM) tidak menolak kemungkinan kes harian akan merekodkan angka empat digit selepas 31 Oktober berdasarkan nilai kebolehjangkitan atau R naught (R0) semasa iaitu 1.5.
“Sewaktu permulaan gelombang ketiga, negara bermula dengan nilai R0 2.2 namun, dapat diturunkan kepada 1.5 antara lain menerusi pelaksanaan Perintah Kawalan Pergerakan Bersyarat.
“Kalau ikut unjuran ini, kita mungkin akan dapat kes empat digit setiap hari selepas 31 Oktober dan inilah kebimbangan kita, namun pertambahan aktiviti kesihatan di lapangan dapat menurunkan nilai R0 daripada 1.5 kepada 1 kelak,” katanya.

Noor Hisham berkata, KKM menjangkakan tempoh antara tiga hingga empat minggu untuk melihat hasil perkembangan aktiviti kesihatan di lapangan yang dilaksanakan secara agresif khususnya di Sabah ketika ini.
“Kalau dilihat di Pantai Timur Sabah, mungkin ada sedikit bukti-bukti kejayaan mengekang penularan Covid-19.
“Tumpuan KKM kini di Pantai Barat Sabah iaitu di Kota Kinabalu, Penampang, Putatan dan kawasan lain yang perlu diberi perhatian selain di kawasan penjara,” katanya.
Sementara itu, Noor Hisham berkata, beliau turut ditanya mengenai jangka masa perolehan bekalan vaksin Covid-19 dalam Perbincangan Raja-Raja Melayu, semalam.
Katanya, KKM masih belum mendapatkan laporan lengkap daripada sembilan ujian klinikal fasa tiga yang diuji oleh syarikat farmaseutikal antarabangsa itu.
“Usaha-usaha terus dijalankan oleh KKM dan Kementerian Sains, Teknologi dan Inovasi untuk melihat kepada perkembangan dan perolehan bekalan vaksin Covid-19,” katanya. – K! ONLINE


Arca kurus berharga RM375 juta
Oleh KOSMO!

26 Oktober 2020, 7:23 pm
BANDAR RAYA NEW YORK – Sebuah arca buatan artis Switzerland, Alberto Giacometti akan dilelong pada harga bermula AS$90 juta (RM375 juta) oleh firma lelongan Sotheby’s yang dilakukan secara tertutup.
Timbalan Pengerusi Bahagian Seni Halus Global Sotheby’s, Brooke Lampley berkata, arca yang diberi nama Grande femme I itu merupakan contoh terbaik kepada hasil kerja Giacometti.
“Arca ini adalah yang paling berharga dalam eksplorasi Giacometti terhadap patung wanita berdiri sepanjang hidupnya.
“Ia sangat menakjubkan. Ia meletakkan diri kita di dalam hasil seni itu. Bagaimana anda melihatnya dan bagaimana ia mempengaruhi perasaan anda merupakan sebahagian daripada kerja dan niat Giacometti,” ujarnya.
Arca berbentuk seorang wanita dan diperbuat daripada gangsa setinggi 2.68 meter itu ditempa pada tahun 1960 merupakan sebahagian daripada ukiran yang dikhaskan untuk Plaza Chase Manhattan di Bandar Raya New York, namun ia tidak pernah dipamerkan.
Acara lelongan yang dijalankan secara hibrid itu memerlukan pembida membuat hanya satu bidaan secara rahsia pada jumlah sekurang-kurangnya AS$90 juta (RM375 juta).

Tidak seperti lelongan biasa, Sotheby’s tidak akan mendedahkan nilai bidaan yang berjaya, namun pembida dibenarkan untuk mendedahkannya.
Sejak 2010, tiga arca Giacometti yang terkenal dengan ciri memanjang telah dibida pada harga melebihi AS$100 juta (RM416 juta) iaitu yang paling mahal setakat ini.
Arca bertajuk L’homme au doigt iaitu arca gangsa dibuat pada 1947 dibida dengan harga AS$141.3 juta (RM588.5 juta) pada tahun 2015 merupakan arca yang paling mahal pernah dibida dalam acara lelongan.
Sekiranya Grande femme I dibida melebihi AS$100 juta (RM416 juta), hasil seni Giacometti akan setanding karya Pablo Picasso yang nilai arcanya berada dalam lingkungan harga tersebut. – AFP


[VIDEO] Ahli Majlis Tertinggi UMNO mula tiba di PWTC
26 Oktober 2020, 8:15 pm
KUALA LUMPUR- Ahli-Ahli Majlis Tertinggi (MT) UMNO mula tiba di Pusat Dagangan Dunia Putra (PWTC) bagi menghadiri mesyuarat MT malam ini.
Ketua Pemuda UMNO, Datuk Dr. Asyraf Wajdi Dusuki tiba pukul 8 malam, sebentar tadi.
Turut kelihatan Ahli-Ahli MT, Datuk Seri Ahmad Shabery Cheek, Datuk Seri Rahman Dahlan dan Datuk Seri Ahmad Said.
Mesyuarat MT yang dijangka bermula 8.30 malam ini akan membincangkan cadangan yang dikemukakan Ahli-Ahli Parlimen Barisan Nasional (BN) semasa mesyuarat petang tadi, melibatkan hala tuju politik parti Melayu terbesar itu. – K! ONLINE


Institusi pendidikan di Lembah Klang terus tutup
Oleh NOR IDAYU BOSRO

26 Oktober 2020, 8:23 pm
PUTRAJAYA – Sebanyak 1,461 buah institusi pendidikan yang berdaftar dengan Kementerian Pendidikan (KPM) di Selangor, Kuala Lumpur dan Putrajaya akan terus ditutup sehingga 9 November depan.
Keputusan itu selaras dengan pengumuman pelanjutan tempoh Perintah Kawalan Pergerakan Bersyarat (PKPB) di Selangor, Kuala Lumpur dan Putrajaya mulai esok hingga 9 September oleh Menteri Kanan (Keselamatan), Datuk Seri Ismail Sabri Yaakob, petang tadi.
KPM dalam satu kenyataan berkata, penutupan itu membabitkan tadika, sekolah harian, sekolah berasrama penuh, sekolah swasta, Kolej Vokasional, dan Institut Pendidikan Guru (IPG).
Justeru ini, katanya, pentadbir sekolah serta institusi pendidikan diarah untuk memastikan guru-guru, tenaga pengajar serta murid dan pelajar terus melaksanakan pengajaran dan pembelajaran di rumah.
Manual pengajaran dan pembelajaran di rumah boleh dimuat turun di portal www.moe.gov.my.
Kosmo! 13 Oktober lalu melaporkan, seramai 1.7 juta murid dan pelajar terlibat dalam penutupan institusi pendidikan yang berdaftar dengan KPM di Sabah, Selangor, Kuala Lumpur dan Putrajaya berikutan pelaksanaan PKPB dari 13 Oktober hingga hari ini. – K! ONLINE


Pemandu terbunuh, empat cedera Perodua Kancil terbabas
Oleh MOHD SYALMIZI HAMID

26 Oktober 2020, 8:49 pm
SEBERANG PERAI – Pemandu sebuah kereta jenis Perodua Kancil terbunuh, manakala empat penumpang cedera selepas kereta dinaiki mereka dipercayai terbabas di Jalan Permatang Tiga, Kampung Pajak Song, Kepala Batas di sini petang tadi.
Dalam kejadian kira-kira pukul 6.40 petang itu, mangsa yang maut dikenal pasti sebagai Normi Azuan Bahari, 46.
Mangsa lain yang dilaporkan cedera adalah seorang wanita dewasa serta dua kanak-kanak lelaki dan seorang perempuan.
Jurucakap Jabatan Bomba dan Penyelamat negeri berkata, pihaknya telah bergegas ke lokasi kejadian bagi membantu mengeluarkan mangsa yang tersepit.
“Ketika sampai, bomba mendapati terdapat sebuah kereta yang terbabas ke dalam longkang.
“Terdapat lima mangsa termasuk pemandu yang tersepit, seorang wanita serta tiga kanak-kanak,” katanya kepada pemberita hari ini.

Sementara itu, jurucakap itu berkata, anggotanya yang mengenakan peralatan perlindungan diri (PPE) melakukan kerja mengeluarkan mangsa menggunakan peralatan khas.
“Mangsa yang tersepit berjaya dikeluarkan pada pukul 7.05 petang sebelum mayat diserahkan kepada pihak polis, manakala empat yang cedera ringan dibawa ke Hospital Kepala Batas bagi mendapatkan rawatan,” katanya lagi.
Beliau berkata, operasi yang djalankan oleh Balai Bomba dan Penyelamat Kepala Batas itu tamat pada pukul 7.12 petang. – K! ONLINE


Tiada manipulasi data Covid-19
Oleh NOR IDAYU BOSRO

26 Oktober 2020, 8:33 pm
PUTRAJAYA – Kementerian Kesihatan (KKM) menafikan terdapat manipulasi data kes Covid-19 yang dilaporkan di negara ini susulan kes mencecah empat digit iaitu 1,228, Sabtu lepas.
Ketua Pengarah Kesihatan, Tan Sri Dr. Noor Hisham Abdullah berkata, data yang diperoleh pihaknya dikumpul setakat pukul 12 tengah hari setiap hari menggunakan sistem informasi dan maklumat kesihatan dari setiap negeri.
Katanya, KKM akan melakukan perbincangan dengan membabitkan pasukan Pusat Kesiapsiagaan dan Tindak Cepat Krisis Kebangsaan (CPRC) yang bertugas di sebalik tabir.
“Kami akan meneliti jumlah kes serta kluster untuk direkodkan setiap hari.
“Justeru, maklumat yang disampaikan bukan manipulasi sebaliknya ia adalah fakta yang diguna pakai sejak hari pertama (kes Covid-19 dilaporkan di negara ini),” katanya pada sidang akhbar di sini hari ini.
Noor Hisham menegaskan tidak timbul isu manipulasi sekiranya kes yang dilaporkan melebihi 1,000 sehari.

“Jangan bila angka kes kosong atau satu digit, kita terima data tersebut tetapi apabila angka lebih 1,000 kita tidak terima.
“Hari ini, KKM umumkan kes sebanyak 1,240 iaitu jumlah kes tertinggi pernah direkodkan dan ini telah dijangkakan mengikut unjuran nilai kebolehjangkitan 1.5 seperti yang dilaporkan sebelum ini,” katanya. – K! ONLINE


Remaja maut terbabas dalam parit
Oleh MOHAMAD NAUFAL MOHAMAD IDRIS

26 Oktober 2020, 6:25 pm
KLANG – Seorang remaja lelaki maut selepas kereta dipandunya hilang kawalan sebelum terbabas ke dalam parit di Jalan Haji Abdul Manan di sini hari ini.
Dalam kejadian pukul 12.30 tengah malam itu, mangsa berusia 18 tahun yang parah akibat tersepit meninggal dunia di lokasi kejadian.
Difahamkan, mangsa yang merupakan pekerja kilang di Persiaran Hamzah Alang tidak hadir bekerja bagi syif malam tadi.
Ketua Polis Daerah Klang Utara, Asisten Komisioner Nurulhuda Mohd. Salleh berkata, siasatan awal mendapati mangsa yang memandu sendirian kereta jenis Toyota Vios hilang kawalan ketika melalui persimpangan lampu isyarat di lokasi kejadian.
Katanya, kereta dipandu mangsa kemudiannya telah melanggar penghadang jalan raya sebelum terbabas ke dalam parit.
“Mangsa yang tersepit di bahagian pemandu disahkan meninggal dunia di tempat kejadian.

“Kes disiasat mengikut Seksyen 41(1) Akta Pengangkutan Jalan 1987,” katanya ketika dihubungi di sini hari ini.
Sementara itu, Penolong Pengarah Operasi Bomba Selangor, Hafisham Mohd. Noor memberitahu, seramai tujuh anggota termasuk pegawai dari balai Bomba dan Penyelamat Kapar dikejarkan ke lokasi kejadian bagi misi mengeluarkan mangsa.
“Kita mengambil masa selama 15 minit sebelum mangsa berjaya dikeluarkan menggunakan pemotong hidraulik,” jelasnya. – K! ONLINE